title: Houkutus (kirjasarja)

text: Forksin myymälöissä myydään "Houkutus"-aiheisia tuotteita, ja useat sen ravintolat myyvät sarjaan liittyviä teemaruokia. Kaupunkilaiset järjestävät myös "Houkutus"-aiheisia kiertokäyntejä Forksissa ja sen lähialueilla. Sarjan ihailijat ovat myös yhteistyössä Infinite Jewelry Co -yrityksen ja West Olympic Peninsula Betterment Association -yhdistyksen kanssa organisoineet kampanjan Forksin vanhan high schoolin, kirjojen tärkeän tapahtumapaikan, säilyttämiseksi. "Houkutus"-sarjan kunniaksi Forksissa vietetään vuosittaista Stephenie Meyer -päivää 13. syyskuuta, sarjan päähenkilön Bella Swanin syntymäpäivänä.


title: Näpinlahti

text: Näpinlahti eli Sinjovo () on kylä ja rautatieseisake Norsjoen (Larionovon) maalaiskunnan eteläosassa Käkisalmen piirissä Leningradin alueella Venäjällä. Näpinlahti sijaitsee Suomen Neuvostoliitolle luovuttamassa Karjalassa ja se oli Suomelle kuuluessaan osa Käkisalmen maalaiskuntaa. Näpinlahden seisake on Pietari–Hiitola-radalla Käkisalmesta etelään. Nykyisin Näpinlahti luetaan Venäjällä Sakkalin kanssa yhdeksi asutukseksi, jonka venäjänkielinen nimi on ollut vuodesta 1948 lähtien Sinjovo.


title: Näpinlahti

text: Näpinlahti sijaitsee Vuoksen pohjoisessa laskuhaarassa olevan Käkisalmenselän kaakkoisrannalla noin kahdeksan kilometriä Käkisalmen kaupungista etelään.


title: Näpinlahti

text: Näpinlahden naapurikyliä Käkisalmen maalaiskunnassa olivat Sakkali etelässä ja idässä, Alapuusti pohjoisessa sekä Hirvisaari lännessä Käkisalmenselän toisella puolella. Näpinlahteen kuului myös pieni erillisalue Sakkalin ja Marjolanniemen rajalta.


title: Näpinlahti

text: Vuonna 1920 Näpinlahdessa oli 85 asukasta. Vuonna 1939 asukkaita oli puolestaan 92, joista 39 miestä ja 53 naista. Näpinlahden asutus oli keskittynyt Norsjoelta Myllypeltoon kulkevan maantien varteen Sakkalin kylän vastaiselle rajalle. Kylät muodostivat yhtenäisen asutusalueen. Myös nykyisin kylän asutus on keskittynyt samalle alueelle.


title: Näpinlahti

text: Ennen talvisotaa Näpinlahti oli pääasiassa maatalousvaltainen kylä. Kalastusta harjoitettiin lähinnä omaan tarpeeseen. Näpinlahden, Sakkalin ja Marjoalanniemen kylien yhteinen kansakoulu sijaitsi Sakkalin kylässä ja se oli aloittanut toimintansa vuonna 1910. Näpinlahdessa oli myös Käkisalmen Osuuskaupan myymälä.


title: Näpinlahti

text: Talvisodan alussa kylästä evakuoitiin alaikäiset lapset äiteineen. Muu väestö evakuoitiin rauhan tultua, kun selvisi että Käkisalmen maalaiskunta kuului luovutettaviin alueisiin. Jatkosodan aikana asukkaita palasi koteihinsa, mutta uusi evakuointi oli edessä vuonna 1944.


title: Sakkali

text: Sakkali on entinen, Käkisalmen maalaiskuntaan kuulunut kylä Suomen Neuvostoliitolle luovuttamassa Karjalassa. Nykyään paikkakunta sijaitsee Norsjoen eli Larionovon maalaiskunnan eteläosassa Leningradin alueen Käkisalmen piirissä Venäjällä, ja se luetaan Näpinlahden kanssa yhdeksi asutukseksi, jonka venäjänkielinen nimi on ollut vuodesta 1948 lähtien Синёво, "Sinjovo".


title: Sakkali

text: Sakkali sijaitsee Vuoksen pohjoisessa laskuhaarassa olevan Käkisalmenselän kaakkoisrannalla noin yhdeksän kilometriä Käkisalmen kaupungista etelään. Sakkalin naapurikyliä olivat Käkisalmen maalaiskunnassa Näpinlahti pohjoisessa, Marjolanniemi etelässä ja Käkisalmenselän toisella puolella Hirvisaari sekä idässä Pyhäjärven kunnan puolella Valkeamäki.


title: Sakkali

text: Vuonna 1920 Sakkalissa oli 159 asukasta. Vuonna 1939 asukkaita oli puolestaan 205, joista 93 miestä ja 110 naista. Sakkalin asutus oli keskittynyt Norsjoelta Myllypeltoon kulkevan maantien varteen. Sakkali ja Näpinlahti muodostivat yhtenäisen asutusalueen. Myös nykyisin kylän asutus on keskittynyt samalle alueelle.


title: Sakkali

text: Ennen talvisotaa Sakkali oli pääasiassa maatalousvaltainen kylä. Näpinlahden, Sakkalin ja Marjoalanniemen kylien yhteinen kansakoulu sijaitsi Sakkalin kylän keskustassa ja se oli aloittanut toimintansa vuonna 1910.


title: Sakkali


title: Atomipommilla kuuhun

text: Atomipommilla kuuhun on Rehupiiklesin kuudes, vuonna 2007 julkaistu albumi. Albumin kokonaiskesto on 40 minuuttia ja 45 sekuntia. Albumilla on viisi coverkappaletta.


title: Atomipommilla kuuhun

text: Albumi oli Suomen virallisella listalla vuonna 2007 viikolla 8 sijalla 34. Viikolla 9 sijalla 40, viikolla 10 sijalla 26 ja viikolla 11 sijalla 27.


title: Diego Capel

text: Diego Ángel Capel Trinidad (s. 16. helmikuuta 1988 Albox, Almerían maakunta, Espanja) on espanjalainen jalkapalloilija. Hän edustaa portugalilaista Sporting Clube de Portugalia ja on pelipaikaltaan vasen laitalinkki.


title: Diego Capel

text: Capel on Sevillan kasvatti, mutta juniorina hän kuului hetken aikaa myös Barcelonan organisaatioon, jonne hän ei kuitenkaan sopeutunut. Ensiesiintymisensä Sevillan edustusjoukkueessa Capel teki 24. lokakuuta 2004 Primera Divisiónin ottelussa Atléticoa vastaan ollessaan vain 16-vuotias. Kausien 2004–2007 aikana hän esiintyi joukkueessa yhteensä seitsemässä sarjaottelussa, mutta pääasiallisesti hän pelasi vielä seuran B-joukkueessa kahta sarjatasoa alempana. Kaudella 2006–2007 Capel oli mukana B-joukkueen saavuttaessa historiallisen sarjanousun toiseksi korkeimmalle sarjatasolle Segunda Divisióniin.


title: Diego Capel

text: Kaudeksi 2007–2008 Capel nousi vakituisesti Sevillan edustusjoukkueeseen ja lopulta ykkösvalinnaksi pelipaikallaan, mihin osaltaan vaikutti Antonio Puertan kuolema elokuussa 2007. Pääsarjauransa ensimmäisen maalin Capel teki Barcelonaa vastaan 9. helmikuuta 2008. Noin kuukautta aiemmin hän onnistui maalinteossa entistä seuraansa vastaan myös Espanjan cupissa Copa del Reyssä.


title: Diego Capel

text: Capel on edustanut Espanjaa useissa juniori-ikäluokissa, ja vuonna 2006 hän oli voittamassa alle 19-vuotiaiden Euroopan-mestaruutta. Espanjan maajoukkueessa Capel teki ensiesiintymisensä ystävyysottelussa Tanskaa vastaan 20. elokuuta 2008. Ottelu oli Espanjan ensimmäinen uuden päävalmentajan Vicente del Bosquen alaisuudessa.


title: Fredrik Helsingius

text: Fredrik Berthold Helsingius (7. helmikuuta 1892 Baku – 9. toukokuuta 1961 Vallentuna Ruotsi) oli suomalainen jääkärikapteeni. Hänen vanhempansa olivat johtaja Hugo Fredrik Helsingius ja Gertrud Leysaht. Hänet vihittiin avioliittoon vuonna 1923 Elsa Elisabet Eklundin kanssa, joka kuoli vuonna 1935. Toisen kerran Helsingius avioitui vuonna 1944 Anna Maria Kristina Janssonin kanssa.


title: Fredrik Helsingius

text: Helsingius kirjoitti ylioppilaaksi Turun ruotsalaisesta klassillisesta lyseosta vuonna 1911 ja liittyi Uusmaalaiseen osakuntaan. Opintojaan hän jatkoi Helsingin yliopiston filosofisen tiedekunnan historiallis-kielitieteellisellä osastolla syyslukukauden 1911 ja Upsalan ja Berliinin yliopistoissa vuosina 1912–1913 sekä Härnösandin sahateollisuuskoulussa Ruotsissa vuosina 1914–1915.


title: Fredrik Helsingius

text: Helsingius liittyi vapaaehtoisena Saksassa sotilaskoulutusta antavaan Jääkäripataljoona 27:n 1. komppaniaan 25. syyskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella, josta hänet vapautettiin sotapalveluksesta 16. tammikuuta 1918 hänen sairauden johdosta.


title: Fredrik Helsingius

text: Helsingius oli hoidettavana useissa parantoloissa Saksassa, Tanskassa ja Ruotsissa, kunnes viimein tervehtyi siinä määrin, että palasi suomeen 29. kesäkuuta 1920 ja siirtyi A. Ahlström Oy:n palvelukseen Noormarkkuun konttorivirkailijaksi, missä tehtävässä oli vuoteen 1923 saakka, jolloin siirtyi Kemijoensuu Oy:n palvelukseen Simoon. Simossa hän työskenteli vuoteen 1925 saakka, jolloin siirtyi konttoripäälliköksi Ab. Jakobstadts såg & lådfabrik Oy:öön Pietarsaareen, mistä hän siirtyi vuonna 1931 Kemin puuteollisuus Oy:n palvelukseen, jota hän palvelikin vuoteen 1935 saakka. Vuodesta 1937 alkaen hän työskenteli Viiala Oy:n palveluksessa Viialassa.


title: Fredrik Helsingius

text: Helsingius osallistui talvisotaan toimistoupseerina Päämajan tykistöosastolla, josta hänet siirrettiin myöhemmin sotilasasiamiehen apulaiseksi Tukholmaan ja Kööpenhaminaan. Välirauhan aikana ja jatkosodan puhkeamisenkin jälkeen hän toimi edelleen sotilasasiamiehen apulaisena aina vuoteen 1943 saakka, jolloin hänet siirrettiin Päämajaan toimistoupseeriksi ulkomaanosastolle, missä olikin aina sodan päättymiseen saakka, jolloin siirtyi kamreeriksi Tammisaaren kaupungille ja oli tehtävässä vuoteen 1956 saakka. Hänet haudattiin Vallentunaan Ruotsiin.


title: Fredrik Helsingius

text: Helsingius toimi Noormarkun suojeluskunnan kasvatus- ja komppanianpäällikkönä sekä esikunnan jäsenenä vuosina 1920–1922 ja Länsi-Uudenmaan reserviupseerikerhon 1. puheenjohtajana.


title: Citroën AX

text: Citroën AX on Citroënin vuosina 1986–1998 valmistama pieni automalli. Sitä valmistettiin noin kaksi miljoonaa kappaletta.


title: Citroën AX

text: AX esiteltiin vuoden 1986 Pariisin autonäyttelyssä Citroën Visan seuraajaksi. Auto tuli aluksi myyntiin kolmiovisena hatchbackina 1,0-, 1,1- tai 1,4-litraisella TU-sarjan bensiinimoottorilla. Hieman myöhemmin esiteltiin viisiovinen malli ja 1,4-litrainen dieselmoottori. Dieselmoottori kasvoi myöhemmin 1,5-litraiseksi.


title: Citroën AX

text: Auto oli hyvin taloudellinen aerodynaamisen muotoilunsa (ilmansvastuskerroin 0,31) ja keveytensä (perusmallin paino 640 kg) ansiosta. Keveys saavutettiin käyttämällä muovia ja ohuempaa terästä ei-kantavissa rakenteissa. Tämä tekniikka saatiin PSA Peugeot Citroënin, Renault’n ja Ranskan valtion yhteisestä ECO 2000 -projektista. Vuonna 1989 vapaasti hengittävällä 1 360-kuutiosenttimetrisellä alumiinisella TUD-dieselmoottorilla varustetulla AX:llä ajettiin 1 600 kilometrin matka Doverista Barcelonaan 45,5 litralla dieseliä. Auton keskikulutus oli 2,7 litraa/100 km. Näin AX pääsi Guinnessin ennätysten kirjaan taloudellisimpana tuotantoautona. AX:ää valmistettiin myös nelivetoisena versiona, mutta sen menestys oli rajallinen verrattuna kilpailijaan, Fiat Panda 4×4:ään. Ensimmäinen urheilullinen versio oli rajoitettuna sarjana valmistettu AX Sport vuonna 1987. Siinä kahdella kaasuttimella varustettu 1,3-litrainen moottori, joka tuotti 71 kW (96 hv). AX Sportissa oli valkoiset peltivanteet kuten sisarmallissa, Peugeot 205 Rallyessa. Vaikka malleissa oli sama moottori, AX:ssä jouduttiin käyttämään Solex-kaasuttimia, koska Peugeot’ssa käytetyt Weber-kaasuttimet eivät olisi mahtuneet AX:n konepellin alle. Myöhemmin esiteltiin AX 14GT, jossa oli 63 kW (86 hv) tuottava yksikaasuttiminen 1,4-litrainen moottori, jota käytettiin myös Peugeot 205 XS:ssä. Vuonna 1991 GT-malliin tuli polttoaineensuihkutus, ja samalla koko mallistoa päivitettiin.


title: Citroën AX

text: Vuoden 1991 kasvojenkohotuksessa muutettiin lähinnä perää ja sisustusta. Seuraavana vuonna esiteltiin tehokkain AX-versio, GTi, jonka moottori tuotti 74 kW (101 hv). GT:tä myytiin GTi:n rinnalla muutaman kuukauden ajan, ennen kuin GT:n valmistus lopetettiin. Myös uusia varustetasoja tuli myyntiin, nimeltään Forte, Spree, Elation ja Dimension.


title: Citroën AX

text: Mallistoa kavennettiin vuonna 1996, kun Saxo esiteltiin, ja AX:n valmistus lopetettiin 1998 sen oltua tuotannossa 12 vuotta. Sekä Peugeot 106 että Citroën Saxo ovat kumpikin edelleen kehiteltyjä versioita AX:stä. Ne seurasivat 1990-luvulla alkanutta ja edelleen jatkuvaa trendiä tehdä autoista raskaampia, turvallisempia ja tukevamman tuntuisia. AX suunniteltiin kevyeksi ”vähemmän on enemmän” -filosofialla, ja se oli aiempia Citroëneja maltillisemmin muotoiltu.


title: Citroën AX

text: Vuonna 1996 MDI asensi tavalliseen AX:ään EV3-paineilmamoottorin.


title: Citroën AX

text: Heuliez esitteli AX Evasion -nimisen farmarimallin vuoden 1988 Pariisin autonäyttelyssä.


title: Citroën AX

text: Citroën AX BB Cabrio oli AX:stä vuonna 1988 kehitetty pieni roadster-malli. Sen kehitti portugalilainen Citroën-kauppias Benjamin Barral, ja siinä oli alun perin AX GT:n 1.4-litrainen moottori, mutta myöhemmin siihen sai minkä tahansa 3-oviseen AX:ään saatavan moottorin. Nämä autot ovat nykyisin keräilykappaleita.


title: Citroën AX

text: Citroënin emoyhtiö PSA Peugeot Citroën suunnitteli alun perin korvaavansa Talbot Samban muunnellulla AX:llä, jossa olisi ollut erilainen maski ja Talbotin merkki, mutta suunnitelmasta luovuttiin, kun koko Talbot-merkki lopetettiin samana vuonna kuin AX esiteltiin.


title: Citroën AX

text: Malesialainen Proton valmisti Proton Tiara -nimistä omaa versiota Citroën AX:stä vuosina 1996–2000.


title: Citroën AX

text: Aixam Mega valmisti AX-johdannaista nimeltään Mega Club. Sen inspiraationa oli Citroën Méhari, ja siinä oli muovinen kori, jota sai myös avomallisena. Autoa sai sekä etu- että nelivetoisena. Sen valmistus lopetettiin vuonna 1998.


title: Ensimmäinen pyhä sota

text: Ensimmäinen pyhä sota käytiin vuosina 595–585 eaa. Delfoin Amfiktyoniliiton ja Kirrhan kaupunkivaltion välillä. Sodan syttymissyynä oli kirrhalaisten tapa ryöstää ja kaltoinkohdella Delfoihin matkaavia pyhiinvaeltajia sekä Delfoin Apollonille pyhitetyn maan miehittäminen. Sota päättyi Kirrhan valtaukseen ja tuhoamiseen. Sodan päättänyt Kirrhan piiritys oli varhaisimpia dokumentoituja esimerkkejä kemiallisesta sodankäynnistä: myrkkykasveja käytettiin kaupungin juomaveden pilaamiseen.


title: Ensimmäinen pyhä sota

text: Piiritystä johti Sikyonin tyranni Kleisthenes. Hän käytti kaupunkinsa voimakasta laivastoa saartaakseen Kirrhan mereltä. Samanaikaisesti Amfiktyoniliiton yhdistynyt armeija saartoi kaupungin maan puolelta. Tätä seuranneista tapahtumista on useita hieman toisistaan poikkeavia kuvauksia. Vanhin ja todennäköisesti luotettavin lähde on 400-luvulla eaa. lähinnä lääketieteestä kirjoittanut Thessalos. Hänen mukaansa hyökkääjät löysivät kaupunkiin johtavan vesiputken, kun hevosen kavio rikkoi sen. Hyökkääjät myrkyttivät kaupunkiin virtaavan veden jouluruusulla Askepioksen pappi Nebroksen neuvosta. Myrkytyksestä seurannut ripuli heikensi puolustajia ja hyökkääjät valtasivat kaupungin rynnäköllä. Kaupunki tuhottiin täysin ja asukkaat tapettiin.


title: Kuusvesi

text: Kuusvesi on iso järvi Laukaan kunnassa Keski-Suomen maakunnassa. Se on Rautalammin reitin alin järvi.


title: Kuusvesi

text:
Kuusveden puroja, jokia ja koskia ovat: Hallapuro, Kuusjoki (Mannilanjoki), Mustapuro, Sahijoki (Sahinjoki), Simunankoski ja Tarvaalankoski. Vettä Kuusveteen juoksuttavat eniten Simunankoski, Sahijoki ja Kuusjoki. Kuusvedestä vedet virtaavat Tarvaalankosken kautta Saraaveteen ja edelleen Vaajakosken kautta Päijänteeseen. Saraavesi kääntää Laukaan kirkonkylän kohdalla yhtyvät kolmen vesireitin vedet etelään. Kuusveden saaria ovat Kirkkosaari, Koskensaari, Kuhasaari, Kuussaari, Köyrinsaari, Lehtisaari, Mannunsaari, Pukkisaari, Renttusaari ja Taipaleensaari. Erikoisia luonnonmuodostumia ovat Lehtomäen puoleisella rannalla oleva laaja pirunpelto ja Kirkkoniemen edustalla olevat Napakivet.
Kuusveden Tarvaalan Kirkkoniemessä on uimaranta, tulentekopaikat ja metsähallituksen laavu, jossa voi myös yöpyä. Myös valmiita polttopuita on käytettävissä.


title: Kuusvesi

text: Allunlahdesta on näkymä Pukkisaareen ja järvenselälle. Kuussaaren eteläkärjestä on aava järvenselkämaisema Kirkkoniemeen päin, kuten Kirkkoniemestä Kuussaareen päin.


title: Kuusvesi

text: Myös Kuusveden pohjoisrannalla Allunlahdessa on uimapaikka, laituri, pukeutumiskopit ja grillikatos.


title: Kuusvesi

text: Jyväskyläläisten tekopohjaveden valmistuksessa käytettävä hyvälaatuinen raakavesi otetaan osittain Laukaan Kuusvedestä. Rautalammin vesireitin valuma-alueella ei ole merkittävää teollisuutta. Vesi otetaan kilometrin päästä Kuusveden rannasta 12 metrin syvyydestä. Lupaehtojen mukaan raakavettä saa ottaa keskimäärin 15 000 kuutiota vuorokaudessa.


title: Topi Ikäläinen

text: Topi Ikäläinen (s. 27. kesäkuuta 1948 Keitele) on suomalainen valokuvaaja, joka on toiminut sekä lehtikuvaajana että julkaissut kuvateoksia.


title: Topi Ikäläinen

text: Patricia Seppälän säätiö on myöntänyt Ikäläiselle kuvajournalismipalkinnon 40-vuotisesta valokuvaajanurasta. Ikäläinen on ollut Kuopion läänintaiteilija 1974–1979 ja valokuvauksen taiteilijaprofessori 1989–1994. Hän on ollut freelance-valokuvaaja vuodesta 1980.


title: Topi Ikäläinen

text: Ikäläinen teki paljon yhteistyötä kirjailija, toimittaja Elina Karjalaisen kanssa sekä lehtikuvaajana että kirjojen kuvatoimittajana. Hän oli vuonna 1982 perustamassa kahden muun valokuvaajan kanssa Kuopioon Victor Barsokevitsch -seuraa, joka edistää valokuvakulttuuria ja ylläpitää VB-valokuvakeskusta. Hän on kuvannut paljon ortodiksisia kirkkoja ja yleensä ortodoksiaan liittyviä aiheita.


title: Mampruli

text: Mampruli on nigeriläis-kongolaisen kielikunnan atlanttisten kielten alaryhmään kuuluva kieli, jota puhuu noin 250 000 mamprusi-kansan jäsentä pohjoisessa Ghanassa ja Togossa Mamprulista on myös kehittynyt alueellisia murteita. Mamprusit noudattavat valtaosin afrikkalaista luonnonuskontoa, joukossa on joitain muslimikäännynnäisiä.


title: Mampruli

text: Muista Länsi-Afrikan kielistä mamprulia muistuttavat eniten dagbani ja farefare.


title: Neppari

text: Neppari eli painonappi eli neppi on kahdesta metalli- tai muoviosasta muodostuva liitin, jolla kiinnitetään vaatteita tai vaatteiden osia toisiinsa nappien asemesta. Toisessa puolikkaassa on pyöreä nuppi, jonka saa kohtuullista voimaa käyttäen sujahtamaan toisessa osassa olevaan renkaaseen, jonka suuaukkoa kiristää pieni S- tai O-muotoinen jousi.


title: Neppari

text: Nepparin patentoi saksalainen Herbert Bauer vuonna 1885.


title: Tuula Rotko

text: Tuula Rotko (s. 1944 Kajaani) on suomalainen kirjailija. Hän on työskennellyt toimittajana ja lehdissä, radiossa ja televisiossa. 1970-luvulla hän teki televisioon lastenohjelmia. Tuula Rotkon sukujuuret ovat Hailuodossa. Nykyisin hän asuu Tampereella. Rotkon esikoisteos "Saman taivaan alla" ilmestyi 1996. Tuotantoon kuuluu neljä romaania.


title: Bolvir

text: Bolvir on kunta Baixa Cerdanyan comarcassa, Gironan maakunnassa, Katalonian itsehallintoalueella, Espanjassa. Kunnan pinta-ala on 10,3 neliökilometriä ja asukkaita siellä on 378 (2009). Väestötiheys on 36,6 as./km².


title: Bolvir

text: Bolvirin naapurikunnat ovat Guils de Cerdanya koillisessa, Ger luoteessa ja lännessä, Fontanals de Cerdanya etelässä ja Puigcerdà idässä.


title: Bolvir

text: Bolvirista on matkaa Puigcerdàan neljä kilometriä, Ripolliin 64,4 km, Gironaan 144,8 km, Katalonian pääkaupunkiin Barcelonaan 152,2 km ja Tarragonaan 208,7 km.


title: Bolvir

text: Kunnan alueella sijaitsevia nähtävyyksiä ovat muun muassa romaanista tyyliä edustavat kirkot Església de Santa Cecília de Bolvir ja Església de Talltorta.


title: Bolvir

text: Bolvirin asutuskeskukset ja niiden väkiluvut vuonna 2007:


title: Naidangiin Tüvshinbajar

text: Naidangiin Tüvshinbajar ( , myös Tuvshinbajar Naidan, s. 1. kesäkuuta 1984) on mongolialainen judon olympiavoittaja. Hän kilpaili alle 100 kilon sarjassa vuoteen 2016 ja yli 100-kiloisissa vuodesta 2017.


title: Naidangiin Tüvshinbajar

text: Tüvshinbajar sijoittui kolmanneksi supermaailmancup-kilpailuissa Pariisissa ja Hampurissa helmikuussa 2007. Muutamaa kuukautta myöhemmin hän saavutti hopeaa Aasian mestaruuskilpailuissa Kuwait Cityssä hävittyään 100 kg:n loppuottelussa Japanin Takamasa Anaille. Rio de Janeiron MM-kilpailuissa hän sijoittui avoimessa luokassa viidenneksi.


title: Naidangiin Tüvshinbajar

text: Vuonna 2008 Tüvshinbajar oli Pariisin supermaailmancupissa toinen ja Aasian mestaruuskilpailuissa Jejussa kolmas. Pekingin olympialaisissa hän voitti kultaa alle 100 kg:n sarjassa kukistettuaan loppuottelussa Kazakstanin Ashat Zhitkejevin. Kyseessä oli Mongolian kaikkien aikojen ensimmäinen olympiakulta. Vuonna 2010 hän voitti alle 100 kg:n sarjan maailmancup-kilpailun Ulan Batorissa sekä sijoittui Tokion MM-kilpailuissa ja Kantonin Aasian kisoissa viidenneksi.


title: Naidangiin Tüvshinbajar

text: Tüvshinbajar sijoittui 2011 Pariisin Grand Slam -kilpailussa toiseksi ja voitti Budapestin maailmancupin. Abu Dhabin Aasian-mestaruuskilpailuissa hän sai pronssia. Abu Dhabin Grand Prix -kilpailussa hän oli kolmas ja voitti Jejun maailmancupin. Vuonna 2012 hän voitti Pariisin Grand Slam -kilpailun.


title: Naidangiin Tüvshinbajar

text: Lontoon olympialaisissa Tüvshinbajar sijoittui hopealle. Venäjän Tagir Haibullajev voitti hänet loppuottelussa ipponilla. Vuonna 2013 hän sijoittui Tokion Grand Slam -kilpailussa kolmanneksi ja voitti Jejun Grand Prix -kilpailun. Seuraavana vuonna hän oli Düsseldorfin Grand Prix'ssa kolmas, voitti kultaa Incheonin Aasian kisoissa ja oli toinen Jejun Grand Prix'ssa. Astanan MM-kilpailuissa 2015 hän oli seitsemäs ja saavutti pronssia joukkuekilpailussa. Hän voitti samana vuonna Qingdaon Grand Prix -kilpailun.


title: Naidangiin Tüvshinbajar

text: Tüvshinbajar saavutti Taškentin Aasian-mestaruuskilpailuissa 2016 kultaa alle 100 kg:n painoluokassa ja hopeaa joukkuekilpailussa. Hän sai Budapestin MM-kilpailuissa 2017 pronssia yli 100 kg:n sarjassa.


title: Kesäparalympialaiset 1988

text: Kesäparalympialaiset 1988 järjestettiin 15.–24. lokakuuta 1988 Etelä-Korean pääkaupungissa Soulissa, joka oli myös valittu saman vuoden olympialaisten pitopaikaksi.


title: Kesäparalympialaiset 1988

text: Tämä oli ensimmäinen kerta 24 vuoteen, kun paralympialaiset järjestettiin samassa kaupungissa kuin olympialaiset. Paralympialaisten järjestelykomitealla oli melko sivuava yhteys Soulin olympialaisten järjestelytoimikuntaan, mutta tämä yhteys oli riittävä että saatiin palkattua ja koulutettua sekä teknisiä että urheilullisia toimitsijoita.


title: Kesäparalympialaiset 1988

text: Avajaisparaatiin ja -juhlaan 15. lokakuuta osallistui ennätykselliset 3 057 urheilijaa 61 maasta. Kansainvälisen yhteistyökomitean puheenjohtaja tohtori Jens Bromann luovutti uuden paralympialipun, ja Korean tasavallan presidentti Roh Tae-woo avasi kisat. Kisojen näytöslajina oli pyörätuolitennis. Kisoissa kilpailtiin 16 eri lajissa.


title: Gustaf Helsingius

text: Gustaf Fredrik Helsingius (26. marraskuuta 1884 Seinäjoki – 23. tammikuuta 1935) oli suomalainen jääkärimajuri. Hänen vanhempansa olivat vaivaishoidon tarkastaja, hovineuvos Gustaf Adolf Helsingius ja Anna Roos. Kirjailija Torsten Helsingius oli hänen veljensä. Helsingius vihittiin avioliittoon vuonna 1920 Margit Stockmannin kanssa.


title: Gustaf Helsingius

text: Helsingius kirjoitti ylioppilaaksi Helsingin ruotsalaisesta normaalilyseosta vuonna 1905 ja liittyi Uusmaalaiseen osakuntaan. Opintojaan hän jatkoi Helsingin yliopiston filosofisen tiedekunnan historiallis-kielitieteellisellä osastolla vuosina 1906–1907 ja suoritti useita opintomatkoja ulkomaille opiskellen muun muassa arkkitehtuuria ja taideteollisuutta.


title: Gustaf Helsingius

text: Helsingius työskenteli 1912–1914 Antwerpenissä Venäjän konsulaatissa suomalaisena sihteerinä, kunnes liittyi ensimmäisten vapaaehtoisten joukkoon, jonka päämääränä oli Pohjois-Saksassa sijaitsevalla Lockstedter Lagerin harjoitusalueella sotilaskoulutusta antanut Pfadfinder-kurssi. Leirille hän ilmoittautui 25. helmikuuta 1915. Hänet sijoitettiin joukon 1. komppaniaan. Myöhemmin hänet sijoitettiin Kuninkaalliseen Preussin Jääkäripataljoona 27:n 1. komppaniaan, missä joukossa otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Helsingius oli kesällä vuonna 1916 komennettuna noin seitsemän viikon ajaksi Suomen toimiston palvelukseen Berliiniin. Lisäksi hän oli komennettuna 4. toukokuuta 1917 alkaen Saksan laivastoon ja hänet määrättiin Libaun rannikkokipinälennätinaseman palvelukseen. Takaisin pataljoonan yhteyteen hän palasi komennukseltaan 6. helmikuuta 1918.


title: Gustaf Helsingius

text: Helsingius saapui Suomeen (Vaasaan) jääkäreiden pääjoukon mukana yliluutnantiksi ylennettynä 25. helmikuuta 1918. Hänet komennettiin Suomen sisällissotaan adjutantiksi Kenttälennätinpataljoonaan, josta hänet siirrettiin 31. maaliskuuta 1918 jääkäriprikaatin yhdysupseeriksi Wilkmanin ryhmän esikuntaan. Wilkmanin ryhmässä hän toimi samalla eversti Wilkmanin adjutanttina. Helsingius otti osaa sisällissodan taisteluihin Lempäälässä ja Viipurissa.


title: Gustaf Helsingius

text: Sisällissodan jälkeen Helsingius määrättiin 31. toukokuuta 1918 päämajaan ylipäällikön adjutantiksi, josta hänet siirrettiin 10. elokuuta 1918 alkaen Sotaväen esikunnan henkilötoimiston päälliköksi. Armeijasta hän erosi 26. toukokuuta 1920 ja siirtyi Oy Stockmannin palvelukseen henkilöstöpäälliköksi, josta hänet ylennettiin myöhemmin mainospäälliköksi, jossa tehtävässä hän toimi kuolemaansa saakka. Hänet haudattiin Helsingin Hietaniemen hautausmaahan.


title: Gustaf Helsingius

text: Helsingius toimi Lippumalliehdotuksia laatineen komitean jäsenenä vuonna 1919 ja upseerien ylentämistä koskevia asioita käsitelleen komitean jäsenenä vuonna 1919 sekä uutta virkaikäluetteloa laatineen komitean jäsenenä vuonna 1919. Jääkäriliiton johtokunnan varajäsenenä hän toimi vuosina 1932–1934.


title: Gustaf Fredrik Helsingius

text: Gustaf Fredrik Helsingius (1815–1886) oli suomalainen kirkkohistorioitsija. Hän oli vuodesta 1857 Lohjan kirkkoherra. Hän julkaisi 1855 Suomen kirkkohistorian ensimmäisen yleisesityksen, joka yltää keskiajan loppuun saakka.


title: Pythion

text:
Pythion (, ) oli antiikin aikainen kaupunki ja kaupunkivaltio ("polis") Perrhaibian maakunnassa Thessaliassa Kreikassa. Se sijaitsi Elassónan kunnan alueella lähellä nykyistä, kaupungista nimensä ottanutta Pýthion kylää.
Pythion sijaitsi Olympos-vuoren juurella. Se muodosti yhdessä kahden muun kaupungin, Azoroksen ja Dolikhen, kanssa Perrhaibian Tripoliin nimellä tunnetun kaupunkiliiton. Pythion hallitsi tärkeää solaa, joka johtaa Makedoniasta Thessaliaan ja on Tempen solan ohella alueen ainoita luonnollisia kulkuväyliä. Kaupunki sai nimensä Apollon Pythiokselle omistetusta temppelistä, joka sijaitsi Olympoksen harjalla ja toimi Tripoliin keskuspaikkana. Temppelille oli kehitetty oma mytologia, jota kytki sen Apollonin temppeliin Delfoissa. Kaupungissa vietettiin myös kisoja Apollonin kunniaksi.


title: Pythion

text: Pythionin alueelta on löydetty joitakin raunioita. Merkittävimmät löydöt ovat Apollonin sekä Poseidon Patroonin temppelit, joista on säilynyt perustukset. Kumpikin temppeli oli rakennettu keisari Augustuksen aikana, ja kummankin koko on ollut noin 13 x 33 metriä. Apollonin temppelistä on löydetty useita veistoksia, mukaan lukien kaksi Apollonin kulttikuvaa, sekä piirtokirjoituksia.


title: Tennis kesäolympialaisissa 2008 – naisten kaksinpeli

text: Naisten tenniksen kaksinpelit kesäolympialaisissa 2008 pelattiin 10. – 16. elokuuta välisenä aikana. Ottelut pelattiin Olympic Green Tennis Centressä.


title: Hourtin

text: Hourtin on kunta Ranskassa, Gironden departementissa. Kunnassa on 3 252 asukasta ja se on pinta-alaltaan 190,50 neliökilometriä.


title: Hourtin

text: Hourtin sijaitsee Médocin alueella Ranskan suurimman luonnollisen järven Lac de Hourtin et de Carcans ja Atlantin välisellä rantakaistaleella. Se on suosittu lomakohde.


title: Blind (Kornin kappale)

text: Blind on yhdysvaltalaisen metalliyhtyeen Kornin ensimmäinen single. Single julkaistiin vuoden 1995 tammikuussa, mutta kappaleena se julkaistiin aikaisemmin vuonna 1994 lokakuussa yhtyeen debyyttialbumilla "Korn". Kappaleesta tehtiin myös hyvin tunnettu musiikkivideo, joka sai näkyvyyttä MTV:llä. Kappale oli yhtyeen avauskappale kaikilla alkuaikojen keikoilla.


title: Blind (Kornin kappale)

text: "Siinä on hirviömäinen riffi, ja lyyrisesti se käsittelee, kuinka olen sokea ihmisille, jotka yrittävät hyötyä minusta, sokea masennukselleni, lähes sokea kaikelle." -- Jonathan Davis


title: Blind (Kornin kappale)

text: "Blind" oli yksi kappaleista, jotka laulaja Jonathan Davis oli kirjoittanut entisen bändikaverinsa, Sexart-kitaristi Ryan Shuckin kanssa. Se, että Korn oli käyttänyt kappaletta ensimmäisellä albumillaan ilman, että olisi listannut Shuckia säveltäjien joukkoon, johti lähes oikeuskäsittelyyn. Shuck lisättiin kuitenkin myöhemmin kappaleen säveltäjien joukkoon yhtyeen kokoelmalevyllä "Greatest Hits Vol.1", jossa "Blind" oli.


title: Philippe Tailliez

text: Philippe Tailliez (15. kesäkuuta 1905 Malo-les-Bains, Ranska – 26. syyskuuta 2002 Toulon, Ranska) oli ranskalainen laitesukelluspioneeri ja Jacques-Yves Cousteaun kumppani.


title: Philippe Tailliez

text: Tailliez tutustui laivastossa Toulon'ssa Cousteauhon. Yhdessä Frédéric Dumas'n kanssa he sukelsivat aktiivisesti Toloun'n vesillä ja testasivat monia sukellukseen liittyviä laitteita. Tailliezista tuli toisen maailmansodan jälkeen Ranskan merivoimien Groupement de Recherches Sous-marines -ryhmän komentaja. Ryhmä käytti ensimmäisenä maailmassa merivoimissa Coustean ja Émile Gagnanin kehittämää sukelluslaitetta.


title: Philippe Tailliez

text: Tailliez kirjoitti sukelluskokemuksistaan kirjoja. Hän jatkoi sukelluksen parissa myös 1900-luvun toisella puoliskolla. Tailliez sai mittavasta ja ansioituneesta urastaan elinaikanaan useita palkintoja.


title: Shoots and Ladders (Kornin kappale)

text: Shoots and Ladders on yhdysvaltalaisen Korn-yhtyeen toinen single, joka julkaistiin 1995 singlenä ja yhtyeen debyyttialbumilla "Korn" 1994.


title: Shoots and Ladders (Kornin kappale)

text: Kappaleesta julkaistiin aikaisemman "Blind"-singlen tapaan myös musiikkivideo, joka sai sitäkin enemmän näkyvyyttä musiikkikanavalla MTV:llä. Kappale sai 1996 Grammy ehdokkuuden parhaasta metalliesityksestä, joka oli yhtyeen ensimmäinen ehdokkuus.


title: Shoots and Ladders (Kornin kappale)

text: Kappaleen lyriikoissa lainataan paljon anglo-saksisista vanhoista lastenloruista ja kerrotaan ytimekkäästi lorujen tekstien pahoista alkuperistä.


title: Sulim Jamadajev

text: Sulim Jamadajev (, 1973 Gudermes, Tšetšen-ingusian ASNT Neuvostoliitto – 30. maaliskuuta 2009 Dubai, Yhdistyneet arabiemiirikunnat) oli tšetšenialainen sotilaskomentaja. Hän oli kapinallisjohtaja ensimmäisessä Tšetšenian sodassa. Toisessa sodassa 1999 hän vaihtoi puolta ja siirtyi Venäjän joukkoihin. Vuoteen 2008 hän johti GRU:n alaisuudessa toiminutta 42. moottoroituun divisioonaan kuulunutta "Spetsnaz"-erikoispataljoonaa "Vostok". Vostok-pataljoonaa syytettiin brutaaleista otteista, kuten osallisuudesta avaarikylän tarkastukseen toukokuussa 2005, jolloin kylässä poltettiin useita rakennuksia ja 11 siviiliä katosi.


title: Sulim Jamadajev

text: Elokuussa 2008 hänet asetettiin syytteeseen vuonna 1998 tapahtuneesta kidnappauksesta ja etsintäkuulutettiin. Samalla viikolla alkaneessa Etelä-Ossetian sodassa hänen kuitenkin kerrottiin yhä komentavan "Vostok"-pataljoonaa.


title: Sulim Jamadajev

text:
Sulimin veljet ovat myös johtavassa asemassa Venäjällä ja Tšetšeniassa. Veli Ruslan Jamadajev oli Venäjän duuman jäsen. Hänet ammuttiin Moskovassa 24. syyskuuta 2008. Jamadajevin klaanilla oli useita yhteenottoja Tšetšenian presidentti Ramzan Kadyrovin klaanin kanssa.
Suhteet kiristyivät kun huhtikuussa 2008 Vostok-joukko nuorimman Jamadajevin, Badrud Jamadajevin alaisuudessa kieltäytyi antamasta tietä presidentti Kadyrovin saattueelle ja joukkojen kesken käytiin tulitaistelu, jossa sai surmansa kaksi presidentin henkivartiokaartin sotilasta. Tämän jälkeen Kadyrov alkoi vaatia Vostokin hajottamista ja syytti Jamadajeveja useista rikoksista, kuten tšetšeeniliikemiesten Junus ja Jusup Arsamakovin murhista. Jamadajevin murhan jälkeen Kadyrov sanoi olevansa "70 % varma" että Jamadajev oli hänen isänsä murhan takana, ja syytti häntä kahdesta murhayrityksestään.


title: Sulim Jamadajev

text:
Sulim Jamadajevia ammuttiin Dubaissa 28. maaliskuuta 2009 luksusasuintalon autotallissa, ja hän kuoli vammoihinsa kahden päivän kuluttua. Jamadajev oli neljäs salamurhattu Kadyrovin vastustaja kuuden kuukauden sisällä ja kuudes vuoden sisällä. Hänen veljensä lisäksi surmansa olivat saaneet entinen Groznyin varapormestari Gilani Šepijev Moskovassa helmikuussa ja tammikuussa entinen henkivartija Umar Israilov, joka ammuttiin kadulla Wienissä. Kadyrov on kieltänyt osallisuutensa, lisäksi eräät tarkkailijat arvelivat ettei salamurhaajien käyttö ole oikein verikoston toteuttamisessa, jonka uhrin suvun jäsenen on tehtävä itse.
Myös eräitä salaliittoteorioita esitettiin.


title: Sulim Jamadajev

text: Dubain viranomaisten mukaan murhan jäljet johtavat Tšetšenian varapääministeri Adam Delimhanoviin.


title: John Singleton Copley

text: John Singleton Copley (1738–1815) oli yhdysvaltalainen taidemaalari, joka syntyi luultavasti Bostonissa Massachusettsissa irlantilaisten Richard and Mary Singleton Copleyn perheeseen. Copley tunnetaan erityisesti hänen muotokuvamaalauksistaan, jotka hän maalasi Uuden-Englannin keskeisistä vaikuttajista ja Amerikan vallankumouksen johtohahmoista. Copley oli taiteilijana täysin itseoppinut. Taidokkaiden muotokuviensa ja suurten maalaustensa kuten "Watson ja hai" (1778) ansiosta hänestä kehittyi yksi aikansa arvostetuimmista taiteilijoista ja jotkut ovat jopa pitäneet häntä ensimmäisenä merkittävänä yhdysvaltalaisena taiteilijana. Copley oli myös Royal Academyn jäsen. Hän vietti viimeiset vuotensa Yhdistyneessä kuningaskunnassa ja kuoli Lontoossa vuonna 1815.


title: John Singleton Copley

text: Bostonista löytyy muun muassa Copleyn mukaan nimetty aukio ja kaksi hänen mukaansa nimettyä hotellia.


title: Niki Juusela

text: Niki Juusela (s. 1978) on suomalainen urheilutoimittaja ja -selostaja. Hän työskentelee nykyisin MTV:n ja C Moren Formula 1 -selostajana.


title: Niki Juusela

text: Ennen MTV:lle siirtymistä Juusela työskenteli 15 vuotta Yleisradion urheilutoimituksessa. Juuselan ensimmäinen urheiluselostus tapahtui 23-vuotiaana Radio Suomen "Jääkiekkokierros"-lähetyksessä, kun hän oli työharjoittelussa Laajasalon kristillisen opiston radiotyön kurssilta. Jääkiekon lisäksi hän on selostanut myös jalkapalloa ja yleisurheilua. Juusela on muun muassa selostanut televisiossa olympialaisia – hän toimi Sotšin kisoissa 2014 jääkiekon pääselostajana – sekä jalkapallon Mestarien liigaa, EM-kisoja ja MM-kisoja. Lisäksi hän selostaa jääkiekon Euro Hockey Touria. Juusela selosti myös vuodesta 2012 lähtien yleisurheilua Olympialaisissa, MM-kisoissa ja EM-kisoissa. Radiossa hän on selostanut jääkiekon MM-kisoja. Vuoden 2016 jääkiekon nuorten maailmanmestaruuskilpailuissa hän oli Ylen pääselostaja. Vuonna 2007 hän toimi ensi kertaa Ralliradion erikoisreportterina.


title: Niki Juusela

text: Juusela on myös välillä ollut juontamassa Ylen Urheiluviikonloppu-lähetyksiä. Juusela on lisäksi juontanut useana vuonna Suomen urheilugaalaa.


title: Niki Juusela

text: Juuselan merkittävimpiä selostuksia ovat vuoden 2010 Jalkapallon MM-kisojen finaalin selostus, 2014 Talviolympialaisten jääkiekon finaalin ja pronssiottelun selostaminen (Teemu Selänne päätti maajoukkueuransa), 2014 jalkapallon MM-kisojen finaalin selostus yhdessä Jari Litmasen kanssa sekä 2016 jääkiekon nuorten MM-kilpailuiden finaalin selostus, jolloin Suomi voitti kultaa.


title: Niki Juusela

text: Juusela siirtyi Yleltä MTV:n C More -kanaville selostamaan Formula 1 -sarjaa kaudesta 2017 alkaen ja aloitti työnsä siellä helmi-maaliskuun vaihteessa. Hän selostaa myös Formula 2- ja GP3-kilpailut. Vuoden 2018 syksystä lähtien Juusela selostaa C Morella myös jalkapallon Mestarien liigaa ja Eurooppa-liigaa.


title: Niki Juusela

text: Juusela on nimetty kolminkertaisen Formula 1 -maailmanmestarin Niki Laudan mukaan.


title: Niki Juusela

text: Lokakuussa 2017 sosiaalisessa mediassa levisi video, jossa Niki Juusela virtsatessaan imitoi Juhani Tammista. Videolla vilahti myös muutaman sekunnin sadasosan verran Juuselan sukuelin. Juusela joutui tapauksen johdosta MTV Urheilun ohjelmapäällikkö Markus Auteron puhutteluun. Video ei kuitenkaan vaikuttanut Juuselan työtehtäviin, vaikka Autero piti tapausta valitettavana.


title: Allan Lahtinen

text:
Allan Villehard Lahtinen (11. lokakuuta 1894 Alavus – 21. toukokuuta 1973) oli suomalainen jääkäriluutnantti ja työnjohtaja. Hänen vanhempansa olivat työmies Heikki Lahtinen ja Greta Tusa. Hänet vihittiin avioliittoon vuonna 1919 Lilly Regina Kronqvistin kanssa (kuollut) ja uudelleen vuonna 1922 Hilma Kustaava Ruotsalaisen kanssa.
Lahtinen kävi kansakoulun ja rehumestarikurssin vuonna 1925 sekä 1. Divisioonan talousaliupseerikurssin vuonna 1936.


title: Allan Lahtinen

text: Lahtinen liittyi vapaaehtoisena Saksassa sotilaskoulutusta antavaan jääkäripataljoona 27:n 4. komppaniaan 21. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Allan Lahtinen

text: Lahtinen saapui takaisin Suomeen (Vaasaan) aliupseeriksi ylennettynä jääkärien pääjoukon mukana 25. helmikuuta 1918. Hänet komennettiin joukkuealiupseeriksi Suomen sisällissotaan 3. jääkärirykmentin 10. jääkäripataljoonan 3. komppaniaan, jonka mukana otti osaa taisteluihin Tampereella ja Viipurissa.


title: Allan Lahtinen

text: Sisällissodan jälkeen hän palveli edelleen 3. Jääkärirykmentissä, jonka nimi muuttui ensin Savon jääkärirykmentti n:o 3:ksi ja sitten Uudenmaan rykmentiksi. Hän toimi ensin koulutusaliupseerina, mutta määrättiin 15. heinäkuuta 1918 9. komppanian vääpeliksi, josta hänet siirrettiin 16. tammikuuta 1919 jälleen koulutusaliupseeriksi ja 1. huhtikuuta 1921 alkaen 3. pataljoonan kuormastovääpeliksi. Rykmentin rehuvaraston hoitajaksi hänet siirrettiin 1. syyskuuta 1928 ja l. toukokuuta 1934 alkaen rykmentin kuormastoaliupseeriksi.


title: Allan Lahtinen

text:
Talvisotaan Lahtinen osallistui 1. Prikaatin A-kolonnan johtajana 2. Armeijakunnan alueella, josta hänet siirrettiin joukkueenjohtajaksi Kuormastokorjauskomppaniaan. Välirauhan ja Jatkosodassa hän toimi samassa tehtävässä.
Sotien jälkeen hän toimi tilapäistehtävissä 2. Divisioonassa ja vuodesta 1945 alkaen työnjohtajana Autovarikolla sekä samoissa tehtävissä Keskusvarikko 9:ssä vuosina 1945 – 1946. Hän sai Korkeimmalta oikeudelta tuomion vuonna 1947 ja rangaistuksen kärsittyään hän toimi erilaisissa rakennus-, metsä- ja maanviljelystöissä. Hänet on haudattu Helsinkiin.


title: Etelä-Ossetian asevoimat

text: Etelä-Ossetian separatistiset asevoimat koostuvat noin 2 500–3 000 sotilaasta ja mahdollisesti 15 000–16 000 henkilön reservistä.


title: Etelä-Ossetian asevoimat

text: Ennen sodankäynnin puhkeamista Georgiaa vastaan elokuussa 2008 asevoimilla oli panssariaseistuksena 87 T-72 ja T-55 -taistelupanssarivaunua, 80 BMP- ja 90 BTR- sekä kuusi BRDM-miehistönkuljetusvaunua. Tykistöaseina asevoimilla oli 24 telatykkiä, kaksitoista D-30 -haupitsia, kuusi BM-21-raketinheitintä, neljä "Rapira" panssarintorjuntatykkiä ja 30 kranaatinheitintä. Ilmavoimina toimi neljä Mi-8 -helikopteria..


title: Abhasian armeija

text: Abhasian asevoimat ovat Abhasian armeija, jonka tehtävänä on turvata alueen koskemattomuus. Abhasia on Georgiasta itsenäiseksi julistautunut valtio, jonka itsenäisyyden ovat tunnustaneet vain Venäjä, Nicaragua, Venezuela, Nauru, Transnistria ja Etelä-Ossetia. Abhasian ja Georgian välillä on jäätynyt konflikti.


title: Abhasian armeija

text: Abhasian armeijan pohja on abhaasien kansalliskaarti, joka perustettiin vuoden 1992 alussa juuri ennen Abhasian sotaa. Abhasian puolustusministeriön ja asevoimien pääesikunnan virallinen perustamispäivä on 12. lokakuuta 1992. Vuoden 1992 sodassa Abhasian joukkoja tukivat Kaukasuksen vuoristokansojen konfederaatio ja Venäjän armeijan Abhasiassa olevat sotilasyksiköt. Tuolloin Abhasian joukot torjuivat Georgian armeijan intervention ja karkottivat suurimman osan Abhasian georgialaisväestöstä. Asevoimien aseistus on peräisin venäläisiltä tai georgialaisilta saadusta sotasaaliista.


title: Abhasian armeija

text: Abhasian asevoimat osallistuivat elokuussa 2008 Venäjän-Georgian väliseen sotaan ja valtasivat Georgian hallussa olleen Kondorin solan.


title: Abhasian armeija

text: Georgia nimittää Abhasian asevoimia "laittomiksi sotilasmuodostelmiksi" ja syyttää Venäjää abhaasijoukkojen varustamisesta ja kouluttamisesta. Abhaasiviranomaiset ovat kiistäneet sen väittäen, että he hankkivat varusteensa vapailta markkinoilta paitsi viisi Venäjältä saatua yhteysvenettä ja Kreikan abhaaseilta saadut pikaveneet. Maaliskuussa 2005 Abhasian puolustusministeri Sultan Sosnaliev myönsi, että Abhasian armeijan ylempi ja keskitason upseeristo lähetetään säännöllisesti 2-3 kuukauden pituisille koulutuskursseille Venäjälle Vystrel-koulutusohjelman puitteissa.


title: Abhasian armeija

text: Abhasian armeijan keskushenkilöillä on vahva tausta Venäjän armeijassa. Esimerkiksi 8. toukokuuta 2007 eronnut puolustusministeri ja Abhasian asevoimien perustaja Sultan Sosnaliev on Kabardino-Balkariassa toiminut Venäjän armeijan entinen upseeri, jonka tehtävissä hän toimi Abhasian vuoden 1992 sodankin aikana. Abhasian asevoimien komentaja, kenraalimajuri Anatoli Zaitsev on entinen Transbaikalin sotilaspiirin apulaiskomentaja. Abhasian nykyinen puolustusministeri Aleksandr Pavlushko on Venäjän armeijan eversti ja Venäjän Abhasiassa olevien rauhanturvajajoukkojen entinen komentaja.


title: Abhasian armeija

text: Abhasian asevoimat ovat painottuneet maavoimiin, mutta sillä on myös pienet meri- ja ilmavoimat. Vuonna 2006 Abhasia perusti sisäministeriön alaisuuten "anti-terroristikeskuksen", joka koostuu kahdestasadasta henkilöstä. Vuonna 2006 Abhasian valtiovarainministeri arvioi 35 prosenttia valtion budjetista menevän sotilasmenoihin.


title: Abhasian armeija

text: Abhasian armeija on osoittanut pystyvänsä toteuttamaan sotilasoperaatioita ja torjumaan Georgian armeijan interventioita. Varustukseltaan ja koulutukseltaan se on iskukykyinen Venäjän armeijan antaman varustuksen ja koulutuksen ansiosta.


title: Abhasian armeija

text: Abhasian tasavallan viranomaisten mukaan asevoimien koko on rauhanaikana 3 000-5 000 miestä, mutta sota-aikana armeijan kokoa saadaan kasvatettua 40 000-50 000 reserviläisellä. Reserviläiset ovat oikeutettuja pitämään rekisteröityjä aseita kotonaan. Tavallisen abhaasisotilaan rynnäkkökiväärinä toimii AK-74 tai AS Val (miliiseillä AK-47) ja pistoolina Makarov PM. Tarkka-ampujat käyttävät SVD Dragunov tarkkuuskivääriä ja konekiväärimiehet PKM- ja RPK-konekivääreitä. Erilaisten kohteiden tuhoamiseen maastossa jalkaväki käyttää olalta laukaistavia RPG-sinkoja ja Konkurs M -ohjuksia.


title: Abhasian armeija

text: Abhasian armeijan raskaasta kalustosta, kuten muustakin varustuksesta, ei ole selvää varmuutta, koska Abhasia ei ole esittänyt asiasta virallista selvitystä. Rossiskaja Gazeta arvioi varustuksen ennen elokuun sodankäynnin puhkeamista seuraavanlaiseksi:Venäläinen uutistoimisto Novosti arvioi armeijan vahvuuden seuraavanlaiseksi:Myös seuraavanlaisia lukuja on esitetty:


title: Abhasian armeija

text: Ilmavoimat ovat Etelä-Ossetian armeijaa vahvemmat: kaksi Suhoi Su-27 -hävittäjää, kaksi rynnäkkökonetta Suhoi Su-25, kaksi kevyeksi rynnäkkökoneeksi varustettavaa suihkuharjoitushävittäjää L-39, kymmenen helikopteria Mi-2 ja Mi-8 sekä moottoriliidokkeja.


title: Operaatio Renntier

text: Operaatio Renntier oli toisen maailmansodan aikainen Saksan armeijan valmistelema Suomen Petsamon nikkelialueen valtaus siltä varalta, että Neuvostoliiton ja Suomen välille syntyisi selkkaus.


title: Operaatio Renntier

text: Käskyn operaatio Renntierin valmisteluun antoi Adolf Hitler 13. elokuuta 1940. Samalla Pohjois-Norjassa olevia joukkoja tuli vahvistaa. Operaatio Renntier tuli suunnitella niin, että Kolosjoen kaivosalue ja muut Petsamon strategiset alueet vallattaisiin kolmen päivän sisällä toteutuskäskyn saavuttua.


title: Operaatio Renntier

text: Myöhemmin tehtävä täsmentyi ja Saksan XXXVI armeijakunta eli Vuoristoarmeijakunta Norja sai huhtikuussa 1941 Pohjois-Norjan puolustuksen lisäksi vastuulleen kaksi hyökkäystehtävää: nopeasti toteutettavan operaatio Renntierin ja suuremman, operaatio Platinfuchsin. Molemmat olivat osa operaatio Barbarossaa, Saksan hyökkäystä Neuvostoliittoon joka aloitettiin 22. kesäkuuta vuonna 1941.


title: Operaatio Renntier

text: Saksalaiset pioneerit aloittivat Suomen puolella hyökkäysalueen tiedustelun siviilipukuun puetun pioneerikomppanian voimin 20. kesäkuuta ja 21. kesäkuuta välisenä yönä. Vuoristoarmeijakunta Norjan 2. vuoristodivisioona aloitti operaation siirtymällä Norjasta rajan yli 22. kesäkuuta kello 2:30 ja miehittämällä kaivosalueen sekä Pohjois-Petsamon Liinahamarin alueen. Rajan ylitys toteutettiin yhteistyössä suomalaisviranomaisten kanssa. 3. vuoristodivisioona miehitti Jäämerentien varren etelämmässä, Luostarin lähelle asti. Operaatio Renntier oli suoritettu yhdessä päivässä, seuraavaksi armeija siirtyi toteuttamaan hyökkäysoperaatio Platinfuchsia.


title: Pohjois-Kaukasian sotilaspiiri

text: Pohjois-Kaukasian sotilaspiiri oli Kaukasiassa sijaitseva eteläinen Venäjän federaation asevoimien sotilaspiiri. Sen runkona oli Venäjän federaation 58. yleisjoukkojen armeija tukevine yksiköineen. Vanhat sotilaspiirit lakkautettiin vuonna 2010, jolloin Pohjois-Kaukasian sotilaspiiri yhdistettiin Eteläiseen sotilaspiiriin.


title: Pohjois-Kaukasian sotilaspiiri

text: 58. armeijakunnan lisäksi tai siihen liittyen sotilaspiirissä henkilöstön vahvuus oli 100 000, joiden varustukseen kuuluu miltei 620 panssarivaunua, 200 miehistönkuljetusvaunua, 875 tykistöasetta


title: Pohjois-Kaukasian sotilaspiiri

text: Ilmavoimaa alueelle tarjoavat Venäjän federaation ilmavoimien ja ilmatorjuntajoukkojen 4. armeija, jolla on miltei 60 Suhoi Su-24-rynnäkkökonetta, 100 MiG-29-hävittäjää, 60 Suhoi Su-27-hävittäjää, 100 Georgialaisvalmisteista Suhoi Su-25-rynnäkkökonetta, 40 maataisteluun aseistettavaa L-39-harjoituskonetta, 75 Mi-24-taisteluhelikopteria ja muuta kalustoa.


title: Seppo Saves

text: Seppo Saves (30. syyskuuta 1940 Helsinki – 28. syyskuuta 2013 Helsinki) oli suomalainen lehtivalokuvaaja. Hän toimi myös opettajana ja kriitikkona sekä oli mukana järjestötoiminnassa.


title: Seppo Saves

text: Saveksen ensimmäinen työpaikka valokuvaajana oli Lehtikuva Oy, jossa hän aloitti oppipoikana vuonna 1957. Sieltä hän siirtyi 1958 Uuteen Suomeen, 1961 Apuun, oli hetken Suomen Kuvalehdessä ja sen jälkeen 1963–1967 Viikkosanomissa. Finnseven-osuuskunnan toiminnan päätyttyä hän oli freelancerina kunnes 1976 palasi Uuteen Suomeen, jonka kuvatoimintoja hän johti lehden kuolemaan, vuoteen 1991 asti. Välillä hän oli 1982–1987 taiteilijaprofessorina. Uuden Suomen lakkautuksen jälkeen hän toimi jälleen freelancerina. Saveksen alkuaikojen maineikasta tuotantoa ovat 1960-luvun mustavalkoiset reportaasikuvat. Maineeseen hän nousi reportaasikuvaajana jo toimiessaan kuvaajana Avussa 1963–1964.


title: Seppo Saves

text: Vuonna 1965 Saves perusti kuuden muun lehtikuvaajan kanssa vuosikymmenen loppuun saakka toimineen Finnseven-osuuskunnan, jolla oli yhteinen studio ja kuvatoimisto. Finnsevenin muut jäsenet olivat C. G. Hagström, Olavi Kaskisuo, Timo Kirves, Aulis Nyqvist ja Kristian Runeberg sekä vuoden verran Caj Bremer, jonka tilalle tuli Martti Brandt. Finnsevenissä Saveksen päätyöksi muodostui muotikuvaus, asiakkainaan muun muassa Friitala, Nanso, Hyvon ja Marimekko.


title: Seppo Saves

text: Saves oli päätoimittajana Valokuva-lehdessä 1985–1987 ja Lehtikuvaaja-lehdessä 1999–2004.


title: Seppo Saves

text: Saves sai Patricia Seppälän säätiön ensimmäisen kuvajournalismipalkinnon 2005. Hän piti näyttelyitä vuodesta 1962 alkaen ja julkaisi useita kuvateoksia.


title: Terekin kasakkajoukot

text: Terekin kasakkajoukot ovat Terekin kasakkojen perinnejärjestö, jonka atamaanina on Vasili Bondarev, duuman jäsen. Vladikavkazin piirin atamaani on Aleksandr Kabakov.


title: Terekin kasakkajoukot

text: Taisteluiden alettua Etelä-Ossetiassa elokuussa 2008 saapui Terekin kasakkajoukkojen esikuntaan Vladikavkazissa vapaaehtoisia taistelemaan Etelä-Ossetian puolella Georgiaa vastaan. Jokaiselta taisteluihin osallistuvalta edellytettiin passia, sotilaspassia ja taistelutoimintaan osallistuvan todistusta. Pohjois-Kaukasian sotilaspiiri jakoi 500 rynnäkkökivääriä. Vapaaehtoisista muodostettiin yksi pataljoona 19. moottoroituun divisioonaan Venäjän federaation 58. yleisjoukkojen armeijan pataljoonatason taktiseen osastoon. Kasakat vastasivat joukkojen yhteyksien suojelemisesta ja muista selustatoimista. Taistelujen päätyttyä kasakat suunnittelivat kokoavansa rakennuspataljoonan jälleenrakennusta varten.


title: Terekin kasakkajoukot

text: Kasakat päättivät 2009 vaativat virallisesti Terekin kuvernementin tai oblastin uudelleenperustamista nykyisten Kabardino-Balkarian, Tšetšenian, Ingušian, Pohjois-Ossetian, Daghestanin alueille ja osalle Stavropolin piirin alueita.


title: Oi FM

text: Oi fm oli tammikuussa 2007 aloittanut Joensuun seudun paikallinen radioasema. Oi fm:llä oli erikoisohjelmia sekä ajankohtaislähetyksiä. Lähetykset toteutettiin vapaaehtoisten voimin. Oi fm oli kansalaisradio.


title: Oi FM

text: Oi fm aloitti hankkeena, jota rahoittivat vuoden 2007 loppuun Euroopan Unionin aluekehitysrahasto sekä Pohjois-Karjalan Maakuntaliitto. Oi fm oli osatoteuttajana Joensuun kaupungin nuorisotoimen hallinnoimassa Vyöhyke-hankkeessa. Hanke päättyi vuoden 2010 lopussa. Vuoden 2011 alusta lähtien Oi fm:n toimitus oli osa Joensuun Nuorisoverstas Ry:n toimintaa. Vuoden 2012 vaihteessa yhteistyösopimus Nuorisoverstaan kanssa päättyi, ja Oi fm jatkoi myöhemmin osana Oy Najaros Ab:n paikallisradiotoimintaa.


title: Oi FM

text: Oi fm oli itsenäinen kaupallinen radioasema, jonka toimiluvan omisti Oy Najaros Ab. Oy Najaros Ab:n toinen radioasema on Iskelmä Rex (ent. Radio Rex). Oi fm:n vastaava toimittaja oli Seppo Mustonen. Oi fm:n tuottaja oli Teemu Korpinurmi (vuodet 2012-2015). Korpinurmea ennen tuottajana toimi Tuomas Partanen (2007-2011). Toimilupayhtiö Oy Najaros Ab:n toimitusjohtaja ja Oi fm:n myyntipäällikkö on Liina Matveinen.


title: Oi FM

text: 5. tammikuuta 2015 Oi fm:n taajuudella aloitti Radio City Joensuu.


title: Oi FM

text: Oi fm:llä ei ollut soittolistaa. Vapaaehtoiset ohjelmatekijät ja juontajat saivat soittaa sitä musiikkia, mistä itse tykkäsivät. Ohjelmavirta koostui iltaisin erilaisista ohjelmista, joista iso osa oli musiikkiaiheisia; oli mm. kansan- tai rap-musiikin erikoisohjelmia. Oi fm:llä soi sitä musiikkia, mitä kulloinenkin juontaja päätti soittaa. Yleensä se oli ohjelmatekijän/juontajan omaa lempimusiikkia.


title: Oi FM

text: Ilmaisjakelulehti Eetteri taskumagazine piti sisällään kolumneja, artikkeleja paikallisesti kiinnostavista aiheista, levy-, keikka-, näytelmä- ja elokuva-arvosteluja ja -esittelyjä, klubitapahtumia ja muita ajankohtaisia ajattomia asioita. Työryhmänä toimivat Oi fm:n ohjelmista tutut tekijät. Ilmeestä vastasi Joensuu Liven ilmeestäkin vastannut Petri Matveinen. Eetterin päätoimittajana toimi Tuomas Partanen.


title: Oi FM

text: Eetterin jakelu tapahtui Joensuun seudun ravintoloissa, liikkeissä, julkisissa tiloissa ja oppilaitoksissa.


title: Oi FM

text: Oi fm käytti nimeä Eetteri aiemmin klubitoiminnassaan. Eetterin imago on samankaltainen kuin Oi fm:nkin: omintaikeinen ja monikulttuurinen indie, underground-makasiinilehti nuorille, opiskelijoille ja myös aikuisille.


title: Oi FM

text: Eetteri oli kooltaan pienehkö, leveydeltään 10,5 ja korkeudeltaan 21 senttimetriä. Eetteri oli kuukausittain ilmestyvä julkaisu. Lehdessä panostetiin sisältöön ja mainospaikkojen määrä oli rajattu. Sivuja Eetterissä oli kuukausittain vaihtelevasti. Koska Eetteri on pienjulkaisu, osa kolumneista ja arvioista päätyy vain Eetterin Facebook -sivuille.


title: Oi FM

text: Julkaisutoiminta päättyi vuoden 2011 lopussa.


title: Oi FM

text: Radio Oi fm julkaisi vuodesta 2008 vuoden 2010 loppuun saakka Joensuu Live -nimistä menokatalogia.


title: Oi FM

text: Oi fm kuului Joensuun alueella taajuudella 101,5 MHz (kaapeliverkossa 95,2 MHz). Sitä pystyi kuuntelemaan myös nettisivujen kautta.


title: Saori Kimura

text: Saori Kimura (, s. 19. elokuuta 1986) on japanilainen lentopalloilija, joka on pelannut pitkään Toray Arrowsissa, Japanin pääsarjassa. Hän on pelannut ammattilaisena myös Turkissa. Kimura on edustanut Japania neljissä kesäolympialaisissa: Ateenassa 2004, Pekingissä 2008, Lontoossa 2012 ja Rio de Janeirossa 2016. Lontoon kisoissa hän saavutti olympiapronssia. MM-kilpailuissa 2010 hän saavutti myös pronssimitalin.


title: Fenno-Skan

text: Fenno-Skan on kahden sähköä siirtävän merikaapelin muodostama yhteys Suomen ja Ruotsin välillä. Merikaapelit yhdistävät maiden kantaverkot suurjännitteisellä tasasähköyhteydellä. Suomessa kaapeli alkaa Raumalta ja se laskee mereen Pyhärannan Rihtniemessä (61.076900, 21.304826), josta kulkee Pohjanlahden pohjaa pitkin Ruotsiin jossa se nousee maihin Dannebossa ja jatkuu sieltä Finnböleen. Ensimmäinen merikaapeliyhteys otettiin käyttöön vuonna 1989 ja toinen vuonna 2011. Merikaapeliyhteyden omistavat puoliksi kantaverkkoyhtiöt Fingrid ja Svenska Kraftnät.


title: Fenno-Skan

text: Fenno-Skan 1 -yhteys koostuu Rauman ja Rihtniemen välisestä 33 kilometrin pituisesta tasasähköavojohdosta sekä Rihtniemen ja Dannebon välisestä 200 kilometrin mittaisesta Pohjanlahden alittavasta merikaapelista. Merikaapeli oli valmistuessaan maailman pisin sekä siirtoteholtaan ja jännitteeltään suurin. Kummassakin päässä on muuttaja-asema, joka muuttaa vaihtosähkön tasasähköksi ja päinvastoin. Kaapelin nimellisjännite on 400 kilovolttia ja sen siirtoteho oli alun perin 500 megawattia kunnes sitä kasvatettiin 572 MW:iin. Yhteyden rakennuttivat Imatran Voima ja Vattenfall ja sen rakentaminen maksoi aikanaan noin miljardi markkaa.


title: Fenno-Skan

text: Fenno-Skan 2 on tasasähköyhteytenä toteutettu 800 megawatin ja 500 kilovoltin sähkön siirtoyhteys. Yhteys otettiin käyttöön 15. marraskuuta 2011 ja vihittiin virallisesti 25. tammikuuta 2012. Siirtoyhteys lisäsi Suomen ja Ruotsin välistä siirtokapasiteettia 40 prosenttia. Kaapelin kokonaispituus on noin 300 kilometriä, josta merikaapelin osuus on noin 200 kilometriä. Siirtoyhteyden rakentaminen maksoi yhteensä noin 315 miljoonaa euroa ja sen rakennuttivat ja omistavat kantaverkkoyhtiöt Fingrid ja Svenska Kraftnät. Ruotsin ABB vastasi tasasähkösiirtoyhteyden suuntaaja-aseman kokonaisurakoinnista.


title: Fenno-Skan

text: Fenno-Skan 2 -yhteys vioittui melkein heti käyttöönottonsa jälkeen (17.2.2012) useaksi kuukaudeksi laivan ankkurin vaurioitettua kaapelia. Ankkurointivirhe aiheutti noin 80 miljoonan euron laskennalliset tappiot, kun halpaa sähköä ei voitu siirtää Ruotsista ja Norjasta Suomeen, vaikka kysyntää olisi ollut.


title: Pythias (Aristoteles)

text: Pythias (noin 362 eaa. – 335 eaa.) oli Atarneuksen tyranni Hermiaan adoptiotytär ja Aristoteleen ensimmäinen vaimo. Pythias kuoli Ateenassa jo ennen Aristotelesta. Tämä tiedetään Aristoteleen testamentista, joka esittää hänen toiveekseen, että hänen vaimonsa luut haudattaisiin yhdessä hänen kanssaan.


title: Pythias (Aristoteles)

text: Aristoteleella ja Pythiaalla oli tytär, jonka nimi myös oli Pythias (300-luvun loppupuoli eaa.). Tämä Pythias oli naimisissa kolmesti. Hänen ensimmäinen puolisonsa oli Nikanor, joka oli Aristoteleen sisaren Arimnesten poika. Aristoteleen testamentin mukaan Nikanorin tuli hoitaa perheen asioita kunnes hänen poikansa Nikomakhos tuli täysi-ikäiseksi. Pythiaan toinen puoliso oli Prokles Spartalainen, ja kolmas puoliso lääkäri Metrodoros. Hänen kerrotaan myös kuolleen ennen isäänsä.


title: Morganin piirikunta (Ohio)

text: Morganin piirikunta () on piirikunta Ohiossa, Yhdysvalloissa. Se on nimetty Yhdysvaltain vapaussodassa taistelleen upseeri Daniel Morganin mukaan. Piirikunnan hallinnollinen keskus ja suurin kylä on McConnelsville.


title: Morganin piirikunta (Ohio)

text: Morganin naapuripiirikuntia ovat Muskingum pohjoisessa, Noble koillisessa, Washington kaakossa, Athens lounaassa ja Perry lännessä.


title: Morganin piirikunta (Ohio)

text: Piirikunnassa oli vuoden 2010 väestönlaskennassa 70 400 ihmistä. Etniset ryhmät jakautuvat valkoisiin, joita on 93,1%, mustiin (3,0%), alkuperäisamerikkalaisiin (0,4%) ja aasialaisiin (0,2%).


title: Morganin piirikunta (Ohio)

text: Kotitalouden mediaanitulo on 35 855 dollaria ja köyhyysrajan alapuolella oli 19,5% väestöstä 2007–2011 välisenä aikana.


title: Luettelo Suomessa rauhoitetuista kasvilajeista

text: Suomessa voimassa olevan luonnonsuojeluasetuksen (160/1997) 26. pykälän mukaan seuraavat luettelon kasvilajit ovat rauhoitettuja koko maassa tai alueellisesti. Luettelon viimeisin päivitys on tullut voimaan 1.10.2009.Pohjois-Pohjanmaan ja Kainuun maakuntien eteläpuolella on rauhoitettu myös seuraavat putkilokasvilajit:Vain Pohjois-Pohjanmaan, Kainuun ja Lapin maakunnissa on rauhoitettu myös seuraavat putkilokasvilajit:Rauhoitettuja ovat myös seuraavat sammallajit:Ahvenanmaalla on omat rauhoitussäännöksensä, joista päättää maakuntahallitus.


title: Enok Rytkönen

text: Enok Aron Rytkönen (5. maaliskuuta 1874 Kontiolahti – 1. kesäkuuta 1960 Hämeenlinna) oli suomalainen kirjakauppias, harrastajavalokuvaaja ja lasten kuvakirjojen tekijä ja kääntäjä.


title: Enok Rytkönen

text: Rytkösen vanhemmat olivat Sippolan kirkkoherrana toiminut Aron Johan Rytkönen ja Natalia Vilhelmina, o.s. Europaeus. Hän kävi oppikoulua ensin Joensuun lyseossa ja vuodesta 1885 Hämeenlinnan normaalilyseossa. Vuonna 1889 Rytkönen siirtyi kirjakauppa-apulaiseksi "Clouberg & Co:n" kirjakauppaan Viipuriin. Hän osti vuonna 1900 Hämeenlinnan kirjakaupan jota hän sitten piti 60 vuotta aina kuolemaansa saakka.


title: Enok Rytkönen

text: Rytkönen oli innokas valokuvaaja ja hän tallensi kuviinsa ihmisiä ja maisemia Hämeenlinnan seudulta 1900-luvun ensimmäisellä puoliskolla. Hän toimi myös lehtikuvaajana Hämeenlinnassa 1920- ja 1930-luvuilla ja hänen uutiskuviaan julkaistiin Suomen Kuvalehdessä. Rytkönen myi kirjakaupassaan myös valokuvaustarvikkeita.


title: Enok Rytkönen

text: Rytkönen kirjoitti erityisesti 1800- ja 1900-luvun vaihteessa runotekstejä moniin lapsille tarkoitettuihin kuvakirjoihin. Hän laati runoja ja kronikoita myös erilaisiin juhlatilaisuuksiin kuten syntymäpäiville, häihin ja hautajaisiin.


title: Enok Rytkönen

text: Rytkönen oli perustamassa 1903 Suomen Kirjakauppiasyhdistystä ja oli sen johtokunnan jäsen 54 vuoden ajan joista puheenjohtajana 22 vuotta. Hän kuului myös 23 vuoden ajan Hämeenlinnan kaupunginvaltuustoon ja oli Suomen Paperikauppiasliiton johtokunnan jäsen. Rytkönen oli mukana suojeluskunnassa ja hän osallistui vielä syksyllä 1939 65-vuotiaana vapaaehtoisena Kannaksen linnoitustöihin. Rytkönen tunnettiin myös urheilijana - hän harrasti erityisesti hiihtoa ja uintia.


title: Enok Rytkönen

text: Enok Rytkönen oli naimisissa Elin (Ella) Leontine Wendelinin kanssa. He saivat yhteensä yhdeksän lasta joista seitsemän selvisi aikuisikään. Vanhin lapsista oli everstiluutnanatti Ilmari Rytkönen.


title: Enok Rytkönen

text: Enok Rytkönen kuoli 1. kesäkuuta 1960 sairauskohtaukseen ollessaan uintimatkalla Vanajavedellä.


title: Unatitsa

text: Unatitsa () on kylä Leningradin alueen Jaaman piirin Ahokylän kunnassa Venäjällä sekä entinen luterilainen seurakunta Inkerissä. Se sijaitsee Länsi-Inkerin ylängöllä 9 kilometriä Ahokylästä pohjoiseen. Kylässä on kaksi asukasta (vuonna 2010).


title: Unatitsa

text: Kaprion läänin Ratsinan pogostassa sijainnut Unatitsan luterilainen seurakunta mainitaan ensimmäisen kerran vuonna 1648. Venäjän vallattua Inkerin 1700-luvun alussa se liitettiin Moloskovitsan seurakuntaan.


title: Uusi-Puura

text: Uusi-Puura () on kylä Leningradin alueen Lomonosovin piirissä Venäjällä sekä entinen luterilainen seurakunta Inkerissä. Seurakunta tunnetaan myös nimellä Novabura.


title: Uusi-Puura

text: Uuden-Puuran eli Novaburan seurakunta perustettiin Kaprion läänin Saamostin pogostaan ennen vuotta 1640. Vuoteen 1644 saakka sillä oli yhteinen kirkkoherra Hevaan kanssa. 1750-luvun puolivälissä luterilainen kirkko siirrettiin Serepetan kylään, josta seurakunta sai uuden nimensä.


title: Uusi-Puura

text: 1800-luvun puolivälissä kylän asukkaat olivat ortodoksisia inkerikkoja. 1900-luvun alussa se mainitaan suomalais-venäläisenä sekakylänä.


title: Klopitsa

text: Klopitsa () on kylä Leningradin alueen Lomonosovin piirin Lopuhkinan kunnassa Venäjällä. Se sijaitsee Länsi-Inkerin ylängön pohjoisreunalla 15 kilometriä Lopuhkinasta länteen. Kylässä on 774 asukasta (vuonna 2010).


title: Klopitsa

text: Kaprion läänin Kargalin itäiseen pogostaan perustettu Klopitsan luterilainen seurakunta mainitaan ensimmäisen kerran vuonna 1628. Seurakunnan kirkko ja pappila sijaitsivat samannimisessä kylässä. 1700-luvun alussa Klopitsan seurakunta liitettiin Kaprioon.


title: Klopitsa

text: 1700-luvulla Klopitsa kuului Vornaisin hoviin, jonka Pietari I lahjoitti Pietarin kaupungin ylikomissaarille ja Siperian kuvernöörille Aleksandr Tšerkasskille. Hänen tyttärensä Varvara Šeremeteva rakennutti Klopitsaan vuonna 1755 puisen ortodoksikirkon, joka vuonna 1879 korvattiin uudella Kristuksen käsittä tehdylle ikonille omistetulla kivikirkolla. 1800-luvun lopulla ortodoksiseurakuntaan kuuluivat Klopitsan, Vornaisin ja Kerpovitsan inkeroiskylät sekä kaikkein itäisin vatjalaisten asuttama kylä Kostlova. Lisäksi se käsitti Jyrjövän, Klarovitsan, Martisin, Pankkalan, Petrovitsan, Zakernovon sekä Hatapusan paperitehtaan kylät, joissa asui tänne muualta siirrettyjä venäläisiä. Klopitsaa ja Vornaisia lukuun ottamatta kylät tuhoutuivat toisen maailmansodan aikana.


title: Klopitsa

text: Sodan jälkeen Klopitsaan perustettiin turkiseläinten kasvatukseen erikoistunut sovhoosi, jonka toimintaa jatkaa AOZT Severnaja Pušnina. Kylässä on muutama kauppa, kirjasto, ensiapuasema, lastentarha, keskikoulu ja lasten musiikkikoulu.


title: Klopitsa

text: Entisen Petrovitsan kylän luona on valtava siirtolohkare, joka mainitaan jo vuonna 1499/1500 Novgorodin Vatjan viidenneksen verokirjassa. Tarinan mukaan sitä harkittiin Pietari I:n ratsastajapatsaan jalustaksi, mutta ajatuksesta luovuttiin sen suuren koon takia.


title: Klopitsa

text: Leningradin alueella on myös toinen kylä, jonka suomalainen nimi on Klopitsa eli Lopitsa. Se sijaitsee Volossovan piirissä.


title: Azlag Jarga

text: Johan Emil Pyttynen, kirjailijanimi Azlag Jarga (24. toukokuuta 1891 Kittilä – 8. kesäkuuta 1960 Rovaniemi) oli suomalainen kirjailija.


title: Azlag Jarga

text: Pyttynen siirtyi ensimmäisen maailmansodan alettua 1914 Ruotsin Kiirunaan, jossa hän työskenteli kaivoksen kirvesmiehenä.


title: J. T. Walsh

text: James Thomas Patrick Walsh (28. syyskuuta 1943 – 27. helmikuuta 1998 San Francisco, Kalifornia) oli yhdysvaltalainen näyttelijä.


title: J. T. Walsh

text: Walsh syntyi San Franciscossa. Hänellä oli sisarukset Christopher, Patricia ja Mary. Ennen näyttelijänuraansa Walsh työskenteli muun muassa sosiaalityöntekijänä, tietosanakirjamyyjänä, opettajana, reportterina ja baarimikkona Manhattanilla. Hän opiskeli Irlannissa ja esiintyi monissa näytelmissä tuona aikana. Vuodesta 1974 hän toimi ohjaajana Off Broadwaylla. Elokuvassa hänet nähtiinkin vasta vuonna 1983, kun hänellä oli pieni rooli "Eddy Macon’s Runissa". Tämän jälkeen hän esiintyi yli viidessäkymmenessä elokuvassa. Hänen alaansa olivat konnan roolit, yleensä sivuosassa. Walsh näytteli Kurt Russellin kanssa kolmessa elokuvassa: "Tequila Sunrise – vaarallinen sekoitus", "Ratkaisun hetket" ja "Sieppaus erämaassa". Walsh näytteli myös muun muassa elokuvissa "Hyvää huomenta, Vietnam", "Hoffa", "Lähellä kuolemaa", "Päämies" ja "Neuvottelija".


title: J. T. Walsh

text: Walsh kuoli yllättäen sydänkohtaukseen vain 54-vuotiaana lomalla ollessaan. Monet elokuvat, joissa hän esiintyi ja jotka olivat vielä jälkituotannossa, omistettiin hänen muistolleen. Lisäksi Jack Nicholson omisti Oscar-voittonsa hänen muistolleen saatuaan palkinnon "Elämä on ihanaa" -elokuvasta. Ennen kuolemaansa hän toivoi saavansa enemmän ei-konna-rooleja, kuten Gene Hackmankin oli saanut.


title: Kuntoutussäätiö

text: Kuntoutussäätiö on voittoa tavoittelematon, valtakunnallinen, riippumaton kuntoutuksen asiantuntija ja kehittäjä. Säätiön toimitilat sijaitsevat Länsi-Helsingissä, Malminkartanossa. Kuntoutussäätiö on yleishyödyllinen yhteisö, joka saa toimintaansa avustusta Veikkaus Oy:ltä. Sen kumppaneina ja asiakkaina on suuri joukko erilaisia organisaatioita.


title: Kuntoutussäätiö

text: Kuntoutussäätiön tavoitteena on


title: Kuntoutussäätiö

text: Kuntoutussäätiö ylläpitää kuntoutuksen ja sen tutkimus- ja kehittämistiedon verkkopalvelua Kuntoutusporttia.


title: Kuntoutussäätiö

text: Säätiön järjestämät Valtakunnalliset kuntoutuspäivät kerää joka kevät yhteen kuntoutusalan asiantuntijat.


title: Kuntoutussäätiö

text: Kuntoutussäätiön toimitusjohtaja on Soile Kuitunen.


title: Nikomakhos (Aristoteleen poika)

text: Nikomakhos () (n. 325 eaa.) oli Aristoteleen poika. Hänen äitinsä oli Herpyllis, joka oli Aristoteleen rakastajatar hänen vaimonsa Pythiaan kuoleman jälkeen.


title: Nikomakhos (Aristoteleen poika)

text: "Sudan" mukaan Nikomakhos oli kotoisin Stageirasta, filosofi, sekä Theofrastoksen oppilas ja "eromenos" eli poikarakastettu. Hänet oli nimetty Aristoteleen isän Nikomakhoksen mukaan. Aristoteleen testamentti määräsi Nikomakhoksen Aristoteleen ottopojan Nikanorin hoitoon.


title: Nikomakhos (Aristoteleen poika)

text: Nikomakhos on mahdollisesti kirjoittanut kommentaarin isänsä fysiikan luennoista. Tutkijat ovat ajatelleet, että Aristoteleen etiikan luennoista tehty kokoelma "Nikomakhoksen etiikka" olisi nimettu Nikomakhoksen mukaan. Useat antiikin aikaiset toimittajat ovat saattaneet sulauttaa Aristoteleen eettiset teokset yhteen Nikomakhoksen niistä tekemien kommentaarien kanssa.


title: Nikomakhos (Aristoteleen poika)

text: Antiikin ajan lähteiden mukaan Nikomakhos kuoli taistelussa ollessaan vielä nuori.


title: Nikomakhos

text: Nikomakhos () tai Nicomachus oli antiikin aikainen nimi, joka voi viitata seuraaviin henkilöihin:


title: Rikkikärpässieni

text: Rikkikärpässieni ("Amanita franchetii") on puolipallon muotoinen, vaaleanharmaa kärpässienilaji. Sen lakista erottuu pieniä suojusjätteitä. Sienellä on vaaleat heltat. Jalka on pullistunut, rikinkeltainen. Sieni kasvaa kalkkimailla tammen ja pyökin seurassa. Sitä ei tiedetä esiintyneen Suomessa.


title: Vanukärpässieni

text: Vanukärpässieni ("Amanita strobiliformis") on valkoinen, harmaasuomuinen kärpässienilaji. Sen jalka on valkosuomuinen ja siinä on rengas. Heltat ovat vaaleat. Sieni kasvaa kalkkimailla lehtimetsissä. Siitä ei tunneta Suomesta yhtään löytöä. Vanukärpässieni on syötävä, mutta sitä ei tule sekoittaa myrkyllisiin sukulaislajeihin ja nauttia raakana.


title: Dan Hacker

text: Dan Hacker (s. 14. tammikuuta 1982 El Centro, Kalifornia, Yhdysvallat) on yhdysvaltalainen jääkiekkoilija, joka siirtyi kaudeksi 2009–2010 Saksan kakkosliigan Schwenninger Wild Wingsiin.


title: Dan Hacker

text: Pelattuaan neljä vuotta kiekkoa Nebraska-Omahan yliopistossa Hacker aloitti ammattilaisuransa ECHL:n Idaho Steelheadsissa kaudella 2005–2006. Steelheadsista hänet nostettiin keväällä 2006 AHL:n pudotuspeleihin Iowa Starsin joukkueeseen, jossa hän jatkoi koko seuraavan kauden.


title: Dan Hacker

text: Syksyllä 2007 Hacker tuli koeajalle SM-liigan SaiPaan ja saikin sopimuksen koko kaudeksi. SaiPasta Hacker siirtyi seuraavaksi kaudeksi Ilvekseen, mutta Ilveksen ulkomaalaiskiintiön täytyttyä Matt Nickersonin kanssa tehdyn sopimuksen myötä Hacker siirtyi jo lokakuussa 2008 HIFK:hon. HIFK:ssa Hacker pelasi kauden loppuun. Seuraavaksi kaudeksi hän teki sopimuksen Saksan kakkosliigan Schwenninger Wild Wingsin kanssa.


title: Dan Hacker

text: Hackeria on luonnehdittu hyväksi kahden suunnan keskushyökkääjäksi, joka pystyy pelaamaan myös laitahyökkääjänä. Häntä on kehuttu myös yritteliäisyydestä ja hyvästä taisteluhengestä sekä nopeasta luistelusta. Hacker ei kuitenkaan ole kiekollisena erityisen taitava.


title: Nystykärpässieni

text: Nystykärpässieni ("Amanita echinocephala") on valkoinen tai vaaleanruskea nystylakkinen kärpässienilaji. Jalka on valkoinen ja siinä on suojusjätteitä. Malto on valkoista. Sieni haisee pahalta. Se kasvaa kuivilla kalkkimailla Keski-Euroopassa. Suomesta ei ole tehty yhtään löytöä.


title: Ensimmäinen makkabilaiskirja

text: Ensimmäinen makkabilaiskirja (myös "Ensimmäinen makkabealaiskirja", ) on deuterokanonisiin kirjoihin eli Vanhan testamentin apokryfikirjoihin kuuluva kirja, joka on mukana Septuagintassa sekä katolisessa ja ortodoksisessa Raamatussa. Se ei kuulu juutalaiseen Raamattuun Tanakiin eikä varsinaiseen protestanttisten Raamattujen kaanoniin.


title: Ensimmäinen makkabilaiskirja

text: Kirja on kirjoitettu hasmonealaisdynastian aikana 104–63 eaa. ja säilynyt vain kreikankielisenä. Vaikka yhtään alkuperäistekstin jäljennöstä ei ole säilynyt, niin Septuagintassa mukana olevan tekstin sanonnoista on voitu päätellä, että alkuperäinen teos oli kirjoitettu hepreaksi. Kirja on käytössä katolisessa ja ortodoksisessa kirkossa. Protestanttiset kirkot ja juutalaiset pitävät sitä historiallisesti luotettavana ja hyödyllisenä, mutta eivät osana varsinaisia pyhiä kirjoituksia.


title: Ensimmäinen makkabilaiskirja

text: Kirjan tapahtumat sijoittuvat Seleukidien hallitsemaan Juudeaan, Aleksanteri Suuren kuoleman jälkeen. Siinä kerrotaan kuinka Antiokhos IV Epifanes yritti tukahduttaa juutalaisen uskonnonharjoituksen, minkä seurauksena ylipappi Mattatias aloitti Makkabilaiskapinan. Kirjassa Mattatiaksen pojat Juudas Makkabi, Simon Makkabi ja tämän poika Johannes Hyrkanos ovat tärkeitä henkilöitä.


title: Ensimmäinen makkabilaiskirja

text: Antiokos kieltää ympärileikkauksen ja juutalaisten pyhien tekstien omistamisen kuolemanrangaistuksen uhalla. Myös sapatti ja uhraaminen temppelissä ovat kiellettyjä. Vuonna 165 eaa. temppeli valloitetaan ja vihitään uudelleen käyttöön, jonka kunniaksi Juudas aloittaa Hanukka-juhlan viettämisen. Hän pyrkii myös liittoutumaan Rooman tasavallan kanssa.


title: Kirjoitettu kieli

text: Kirjoitettu kieli on kirjoituksen eli erityisten symbolien avulla ilmaistu kieli. Toisin kuin puhuttu kieli, kirjoitettu kieli ei ole sidoksissa aikaan eikä paikkaan, vaan se voi säilyä periaatteessa ikuisesti. Siksi kirjoitettua kieltä on käytetty hallinnon kielenä ja se on edustanut puhuttuun kieleen nähden laaja-alaisempaa ja arvostetumpaa kielimuotoa. Monissa kielissä kirjoitettua kieltä merkitsevä sana tarkoittaa myös kieliyhteisön yhteistä, virallista yleiskieltä, kuten suomen "kirjakieli" ja saksan "Schriftsprache".


title: Kirjoitettu kieli

text: Kirjoitettu kieli ei ole vain puhuttua kieltä, joka on jäljennetty kirjoitetuksi, vaan se muodostaa kokonaan eri järjestelmän. Kirjoitetulla kielellä on esimerkiksi muoto, jollaista puhutulla kielellä ei ole: se on lineaarinen esitys, ja siinä voi olla rivejä, rivinvälejä, otsikoita, kappaleita ja jaksoja. Kirjoitettua kieltä ohjaa monesti myös oikeinkirjoitus, joka ei koske puhuttua kieltä.


title: United Bankers

text: United Bankers Oyj on suomalainen, pankkiryhmistä riippumaton ja avainhenkilöidensä omistama sijoitusalan konserni. United Bankers -konserniin kuuluvat emoyhtiön lisäksi UB Omaisuudenhoito Oy, UB Rahastoyhtiö Oy, UB Securities Oy, UB Capital Oy, UB Nordic Forest Management Oy sekä UB Real Asset Management Oy.


title: United Bankers

text: United Bankers perustettiin vuonna 1986 ja arvopaperien välitystoiminnan se aloitti seuraavana vuonna. Nykyisin konsernin liiketoimintoihin kuuluu välitystoiminnan lisäksi myös varainhoito, rahastojen hallinnointi ja investointipankkitoiminta.


title: United Bankers

text: United Bankers listautui vuoden 2014 lopulla Helsingin pörssin First North -listalle. Yhtiö keräsi listautumisannissaan noin 9,8 miljoonaa euroa ennen kuluja. Merkintäaika päätettiin etuajassa, sillä anti ylimerkittiin. Vuoden 2015 lopussa United Bankersin hallitus, johto ja muu henkilöstö omistivat konsernista noin 55 prosenttia.


title: United Bankers

text: United Bankers osti sijoituspalvelukonserni Suomen Pankkiriiliikkeen vuoden 2017 lopulla. Yhtiön arvion mukaan kauppa oli molemmille osapuolille strategisesti erittäin merkittävä. Jo aiemmin United Bankers ja Suomen Pankkiriiliike olivat tehneet yhteistyötä vuodesta 2010 lähtien.


title: Sigurd Laesvirta

text: Reino Sigurd Valdemar Laesvirta (22. tammikuuta 1910 Tampere – 9. maaliskuuta 1960 Tampere) oli suomalainen taiteilija, sarjakuvapiirtäjä ja kirjailija.


title: Sigurd Laesvirta

text: Laesvrta toimi sotavuosina tk-piirtäjänä ja sodan jälkeen hän piirsi muun muassa Outsiderin radiokuunnelman "Ben Huronin testamentti" pohjalta sarjakuvan joka ilmestyi Outsiderin lehti-julkaisussa 1949.


title: Sigurd Laesvirta

text: Laesvirta oli naimisissa vuosina 1944-1950 Tabe Slioorin kanssa.


title: Markku Purho

text: Markku Purho (s. 31. heinäkuuta 1950) on suomalainen taikuri ja koomikko.


title: Markku Purho

text: Markku Purho aloitti uransa jo vuonna 1962, ensimmäinen esiintyminen tapahtui Jokelan VPK:n poikaosaston pikkujoulussa. Vuosikymmenten aikana Markku Purho on esiintynyt erilaisissa tilaisuuksissa noin 5000 kertaa. Markku Purho järjestää vuosittain Kouvolan Taikapäivät, joka tuo Kouvolaan vuosittain noin 200 taikuria. Purho on toiminut myös Suomen Taikapiiri ry:n sihteerinä ja puheenjohtajana. Markku Purho on voittanut vitsinkerronnan Suomen mestaruuden vuosina 1995 ja 1996. Vuonna 1999 Esiintyvät Taiteilijat ry. valitsi hänet vuoden viihdetaiteilijaksi ja vuonna 2000 Suomen Taikapiiri palkitsi hänet Vuoden taikuri nimityksellä. Toistamiseen Suomen Taikuri valitsi Purhon vuoden taikuriksi 2010. Purholla on myös netissä pyörivä taikakauppa.


title: Markku Purho

text: Markku-liitto valitsi vuonna 2006 Purhon kymmenenneksi "vuoden Markuksi".


title: Narsissikärpässieni

text: Narsissikärpässieni ("Amanita gemmata") on kartiomainen, kalpeankeltainen tai okranvärinen kärpässienilaji. Jalka on valkoinen ja siinä on keltaisen vivahteita. Heltat ovat valkoiset. Sieni kasvaa havumetsissä harvinaisena. Sitä on löydetty Etelä-Suomesta. Narsissikärpässieni ei kelpaa ruoaksi.


title: Puistokärpässieni

text: Puistokärpässieni ("Amanita ceciliae") on limalakkinen, punaruskea kärpässienilaji. Sen jalka on vaalea ja siinä on punaruskeita vöitä. Heltat ovat valkoiset. Sientä voi syödä, mutta sitä ei pidä sekoittaa myrkyllisiin kärpässienilajeihin. Sieni kasvaa lehtimetsissä ja puistoissa. Se on Suomessa harvinainen laji.


title: Harmaakärpässieni

text: Harmaakärpässieni ("Amanita vaginata") on kellomainen, harmaalakkinen kärpässienilaji. Sienen lakissa erottuu suojusjätteitä. Heltat ovat valkoiset, kuivuneissa sienissä oranssit. Jalka on harmaanvaalea. Sieni kasvaa puistoissa ja lehtimetsissä. Harmaakärpässieni on yleinen laji Suomessa.


title: Harmaakärpässieni

text: Lajista on myös olemassa puhtaanvalkoinen muoto, lehtokärpässieni ("A. vaginata" var. "alba").


title: Tunturikärpässieni

text: Tunturikärpässieni ("Amanita nivalis") on kupera, harmaanvalkoinen syötävä kärpässienilaji, mutta se on tunnistettava hyvin, jotta se ei sekoittuisi myrkyllisiin kärpässienilajeihin.


title: Tunturikärpässieni

text: Sienen lakista erottuu suojusjätteitä. Heltat ovat valkeat. Jalka on valkoinen. Kärpässieni kasvaa vaivaiskoivun seuralaisena Tunturi-Lappiin saakka melko yleisenä.


title: Kehäkärpässieni

text: Kehäkärpässieni ("Amanita battarrae") on kuperalakkinen ja harmaanruskea kärpässienilaji. Sen heltat ovat valkoiset. Jalka on harmaanvaalea tai valkoinen. Sieni kasvaa rehevissä lehtimetsissä ja on melko yleinen koko Suomessa.


title: Kehäkärpässieni

text: Kehäkärpässieni on syötävä sieni, mutta vaarana on sekoittaa se tunnistettaessa myrkyllisiin kärpässieniin, esimerkiksi kangaskärpässieneen, minkä vuoksi sitä ei suositella erehdysvaaran vuoksi ruokasieneksi.


title: Kahden kerroksen väkeä

text: Kahden kerroksen väkeä, () on brittiläinen draamasarja, joka sijoittuu hienostotaloon Lontoossa kertoen talon isäntien ja heidän palvelijoidensa elämästä Edvard VII:n ja Yrjö V:n hallitsijakausina vuosina 1903-1930. Kyseistä eli vanhempaa, Emmy- ja BAFTA-palkittua sarjaa tehtiin viisi tuotantokautta (1971-1975) ja se on yksi Britannian suosituimmista tv-sarjoista kautta aikojen.


title: Kahden kerroksen väkeä

text: Sarjan tuotti London Weekend Television. Luojina toimivat näyttelijät Jean Marsh ja Eileen Atkins. Sarjalla oli kymmenisen käsikirjoittajaa, joista huomattavimmat olivat Alfred Shaughnessy ja Jeremy Paul. Sarjan jokainen jakso koostuu erilaisista juonenkäänteistä niin palvelijoiden kuin heidän isäntiensä, eli Bellamyn perheen, elämässä, mutta kaikki tapahtumat ovat sidoksissa historiallisiin käänteisiin, kuten Titanicin haaksirikko, ensimmäinen maailmansota ja Wall Streetin pörssiromahdus.


title: Kahden kerroksen väkeä

text: BBC elvytti sarjan kahdelle tuotantokaudelle (2010 ja 2012), yhteensä 9 jaksoa, joiden käsikirjoittajana toimi Heidi Thomas. Tapahtumien alku sijoittuu vuoteen 1936, kuusi vuotta aiemman sarjan päättymisen jälkeen kestäen toisen maailmansodan alkuun.


title: Kahden kerroksen väkeä

text: sarjassa 1971-1975:


title: Kahden kerroksen väkeä

text: sarjassa 2010 ja 2012:


title: Apoentsyymi

text: Apoentsyymi on entsyymin osa. Apoentsyymiin kiinnittyy kofaktori tai koentsyymi. Apoentsyymi määrittelee entsyymin substraattispesifiyden.. Apoentsyymi on sama tai lähes sama kuin entsyymin proteiini. Tyypillisessä apoentsyymissä on 500-600 aminohappoa. Suhteellisen pienessä apoentsyymissä on 62 aminohappoa. Apoentsyymissä on pääosa entsyymin aktiivisesta osasta.


title: Nikomakhos (Aristoteleen isä)

text: Nikomakhos () (n. 375 eaa.) oli antiikin kreikkalainen lääkäri. Hän oli Makedonian kuninkaan Amyntas III:n ystävä ja hovilääkäri. Nikomakhos oli Aristoteleen isä.


title: Nikomakhos (Aristoteleen isä)

text: Nikomakhos oli kotoisin Stageirasta. "Sudan" mukaan hän oli Nikomakhoksen, Makhaonin pojan, jälkeläinen alenevassa polvessa. Makhaon puolestaan oli Asklepioksen poika. Nikomakhoksen puoliso oli Faistis (tai Faistias), joka oli myös Asklepioksen sukua. Heillä oli kaksi poikaa, Aristoteles ja Arimnestos, sekä tytär Arimneste. Nikomakhos kirjoitti useita luonnontieteellisiä teoksia.


title: Nikomakhos (Aristoteleen isä)

text: Aristoteles antoi pojalleen Nikomakhokselle nimen isänsä mukaan.


title: Valkoukonsieni

text: Valkoukonsieni ("Leucocoprinus cretaceus", syn. "Leucoagaricus cretaceus") on kellanvalkoinen tai kellanruskea ukonsienilaji. Sen heltat ovat punertuvat tai useammin kokonaan valkoiset. Sienen jalka on valkoinen ja siinä on rengas. Sieni kasvaa kosteilla rantaniityillä, puutarhojen nurmilla ja kaatopaikoilla. Se on melko harvinainen Suomessa. Valkoukonsieni käy ruokasieneksi.


title: Atsidotymidiini

text: Atsidotymidiini tai AZT eli tsidovudiini on tymiinin johdannainen. Sitä käytetään AIDSin hoidossa, koska se estää HI-viruksen käänteiskopioijaentsyymiä toimimasta.


title: Atsidotymidiini

text: Retrovir nimisessä viruslääkkeessä vaikuttavana aineena on tsidovudiini. Retrovirin kanssa ei saa ottaa stavudiinia tai rifampisiinia sisältäviä lääkkeitä. Haittavaikutuksia voi tulla seuraavien lääkeaineiden kanssa: natriumvalproaatti, asikloviiri, gansikloviiri, interferoni, pyrimetamiini, dapsoni, flukonatsoli, flusytosiini, pentamidiini, atovakoni, amfoterisiini, trimetopriimisulfa, probenesidi, metadoni, vinkristiini, vinblastiini tai doksorubisiini. Lääkkeiden yhteisvaikutuksia voi esiintyä esimerkiksi klaritromysiinin ja fenytoiinin kanssa.


title: Hapraukonsieni

text: Hapraukonsieni ("Macrolepiota gracilenta") on munamainen tai laakea ukonsienilaji. Sen lakki on ruskeiden suomujen peittämä ja vaalea. Jalka on valkean ruskeansuomuinen. Heltat ovat valkoiset. Hapraukonsieni kasvaa laidunmailla ja avoimissa metsissä. Sitä ei esiinny Suomessa.


title: Suippu-ukonsieni

text: Suippu-ukonsieni ("Macrolepiota mastoidea") on pallomainen tai kupera ukonsienilaji. Sen lakki on vaaleanruskea ja vanhemmilla sienillä suomuinen. Jalka on suomuinen ja rusehtava. Heltat ovat valkoiset. Sieni kasvaa lehti- ja havumetsien ruohikoissa. Sieni on koko Suomessa melko harvinainen.


title: Suippu-ukonsieni

text: Suippu-ukonsieni on Suomessa erittäin uhanalainen.


title: Tarha-akansieni

text: Tarha-akansieni ("Chlorophyllum brunneum", vanh. "Macrolepiota brunnea") on puolipallomainen suomulakkinen akansienilaji. Jalka on valkoinen ja siinä on rengas. Heltat ovat aluksi valkoiset ja muuttuvat vanhemmilla sienillä ruskeiksi tai keltaisiksi. Malto on valkoista. Sieni maistuu ja tuoksuu hyvältä ja on kelvollinen ruokasieni. Tarha-akansieni kasvaa puutarhoissa ja komposteissa ravinteikkailla paikoilla.


title: Bakteeriklooni

text: Bakteeriklooni tarkoittaa jälkeläisjoukkoa, jotka ovat jakautuneet yhdestä bakteerista ja joilla on siten sama perimä.


title: Tarhaukonsieni

text: Tarhaukonsieni ("Macrolepiota excoriata") on kellomainen, isosuomuinen ja ruskea ukonsienilaji. Sen jalka on valkoinen ja siinä on kaksinkertainen rengas. Heltat ovat valkoiset. Tarhaukonsieni kelpaa ruokasieneksi. Se kasvaa kuivalla maalla, tienvarsilla ja kedoilla harvinaisena koko Suomessa.


title: Persarmenia

text: Persarmenia oli sassanidien Persiaan kuulunut alue. Persia ja Itä-Rooma jakoivat Armenian kuningaskunnan keskenään vuonna 387. Roomalaiset saivat alueesta noin viidesosan. Roomalaiset kutsuivat Persialle joutunutta aluetta Persarmeniaksi. Alueesta tuli Persian vasalli, jota hallitsi arsakidien hallitsijasukuun kuuluneet kuninkaat, jotka juonsivat juurensa parthialaiseen prinssiin, joka oli kruunattu Armenian kuninkaaksi keisari Neron aikana. Vuonna 428 suurin osa Persarmenian ylimyksistä luopui arsakideista ja Persarmenia siirtyi suoraan sassanidien vallan alle. Vanha hallitsijasuku säilytti kuitenkin vaikutusvaltansa ja siitä tuli yksi merkittävimmistä armenialaisista aatelissuvuista.


title: Yle Urheilu

text: Yle Urheilu on Yleisradion uutispalvelu, joka tuottaa urheilu-uutisia eri medioille, kuten Yleisradion televisiokanaville, radioasemille ja verkkosivuille. Yle Urheilun tuottamia ohjelmia ovat muun muassa "Urheiluruutu", "Yle Uutisten" yhteydessä lähetettävät urheiluosuudet ja Yle Radio Suomen "Urheiluradio". Lisäksi Yle Urheilu tuottaa lähes kaikki Yleisradion välittämät urheilutapahtumat.


title: Yle Urheilu

text: Yle Urheilun päällikkönä on elokuusta 2013 toiminut Panu Pokkinen. Ylen urheilutoimittajia ovat muiden muassa Laura Arffman, Antti Ennekari, Jussi Eskola, Mikko Hannula, Inka Henelius, Kristiina Kekäläinen, Tuulia Kössö, Sami Laine, Petra Manner, Manu Myllyaho, Jere Nurminen, Riku Salminen, Christer Sarlin, Antti-Jussi Sipilä, Maija Kautto, Pertti Tapola ja Nina Vanhatalo.


title: Yle Urheilu

text: Vuoden 1998 loppuun asti TV1:llä ja TV2:lla oli omat urheilutoimituksensa, mutta vuoden 1999 alussa ne yhdistettiin YLE TV-urheilu -nimiseksi kokonaisuudeksi. Jo vuodesta 1996 Markku Vainikka oli toiminut Ylen televisiotoimialan yhteisenä urheilupäällikkönä vastuualueenaan suurimmat urheilutapahtumat (yleisurheilun ja jalkapallon MM- ja EM-kisat, kesä- ja talviolympialaiset sekä hiihdon ja jääkiekon MM-kisat).


title: Painonnosto kesäolympialaisissa 1896 – yhden käden painonnosto

text: Miesten yhden käden painonnosto oli toinen laji kahdesta painonnostolajista kesäolympialaisissa 1896. Kilpailu kilpailtiin 7. huhtikuuta 1896, Ateenan Panathinaïkó-stadionilla. Jokainen nostaja sai kolme nostoyritystä. Kolme parasta tulosta saaneet saivat kolme lisäyritystä. Nostotyyli oli samankaltainen nykyisen tempaustyylin kanssa. Kilpailun voitti Iso-Britannian Launceston Elliot.


title: Bioasekonventio

text: Bioasekonventio on kansainvälinen sopimus bioaseista. Sopimuksen tarkoitus on ehkäistä bioaseiden käyttöä ennalta. Bioasekonventio laadittiin vuonna 1972 ja sen on ratifioinut yli 100 valtiota.


title: Bioasekonventio

text: Sopimus kieltää bioaseiden kehittämisen, valmistamisen ja varastoinnin. Se käsittelee myös jo olemassa olevien bioaseiden hävittämistä. Sopimus sallii ainoastaan rauhanomaisen tutkimuksen.


title: Biotekniikan neuvottelukunta

text: Biotekniikan neuvottelukunta (BTNK) on Suomen valtioneuvoston asettama asiantuntijaelin, jonka tarkoitus on toimia geenitekniikkaa koskevissa kysymyksissä neuvoa antavana asiantuntijaelimenä. Biotekniikan neuvottelukunnan tehtäviin kuuluu myös kansainvälisen yhteistyön lisääminen biotekniikassa, tutkimuksen ja kehityksen seuraaminen, koulutuksen ja eettisten näkökulmien huomioon ottaminen sekä alan tiedotuksen auttaminen.


title: Laatokan kanava

text: Laatokan kanava () on Nevan ja Olhavajoen suut yhdistävä vesireitti, joka kulkee Laatokan etelärantaa pitkin. Kanavia on kaksi: Vanha Laatokan kanava () ja Uusi Laatokan kanava (). Reitin pituus on noin 117 kilometriä.


title: Laatokan kanava

text: 1700-luvulla Laatokan kautta kulki yksi Venäjän tärkeimmistä tavarankuljetusreiteistä, Volgan Itämereen yhdistänyt Vyšni Volotšokin vesitie. Laatokka oli kovien myrskyjen takia reitin vaikein ja vaarallisin osuus. Pietari I:n määräyksestä Laatokan etelärannikolle ryhdyttiin vuonna 1719 rakentamaan kanavaa, joka alkoi läheltä Uutta Laatokankaupunkia ja päättyi Pähkinälinnaan Nevan suulle. Työntekijäpulan takia rakentamiseen osallistui myös sotilasosastoja.


title: Laatokan kanava

text: Pietari I:lle nimetty kanava otettiin käyttöön vuonna 1731. Sen pituus oli noin 111 kilometriä, leveys 20 metriä ja syvyys 2,4 metriä. Kobona- ja Olhavajokien välille rakennettiin patoaltaita ylläpitämään tarvittavaa vedenkorkeutta. Niiden yhteydessä sekä kanavan molemmissa päissä oli sulut. 1700-luvun lopussa rakennettiin vielä toinen kanava Olhavalta Säsjoelle, ja 1800-luvun alussa sitä jatkettiin Syvärin suulle asti.


title: Laatokan kanava

text: Vuosina 1861–66 madaltuneen vanhan kanavan ja rantalinjan väliin rakennettiin uusi suluton kanava, joka nimettiin keisari Aleksanteri II:n mukaan. Se otettiin käyttöön vuonna 1866. Rautatieverkon kehittyessä vesitiet menettivät kuitenkin merkitystään.


title: Laatokan kanava

text: Nykyään Uutta Laatokan kanavaa käytetään pienalusten kulkureittinä. Vanha kanava on kasvanut lähes umpeen.


title: Bioterrorismi

text: Bioterrorismi on terrorismia, jossa käytetään biologisia aseita. Näitä voivat olla esimerkiksi taudinaiheuttajamikrobit ja myrkyt.


title: Kirkko veren päällä

text: Kirkko veren päällä tarkoittaa seuraavia Venäjällä olevia kirkkoja:


title: Evald Jakku

text: Ludvig Evald Jakku (sukunimi myöh. Kaukonen; 23. marraskuuta 1877 Laihia – 1968?) oli suomalainen näytelmäkirjailija joka kirjoitti 1900-luvun alussa muutamia suosittuja seuranäytelmiä. Jakku käytti nimimerkkejä "Evald J" ja "L.E.J".


title: Evald Jakku

text: Jakkun kuolinvuosi ei ole tiedossa vaan hänet julistettiin kuolleeksi Helsingissä vuonna 1968.


title: Bruno Soriano

text: Bruno Soriano Llido eli Bruno (s. 12. kesäkuuta 1984 Artana, Castellón, Espanja) on espanjalainen jalkapalloilija, joka edustaa espanjalaista Villarrealia. Hän on pelipaikaltaan puolustava keskikenttäpelaaja.


title: Bruno Soriano

text: Bruno on Villarrealin kasvatti ja debytoi seuran edustusjoukkueessa 15. heinäkuuta 2006 Intertoto-cupin ottelussa Mariboria vastaan. Ensiesiintyminen Primera Divisiónissa seurasi 1. lokakuuta 2006 ottelussa Mallorcaa vastaan. Hän pelasi kaudella 2006–2007 edelleen myös reservijoukkue Villarreal B:ssä ja oli nostamassa joukkuetta Segunda División B:hen.


title: Bruno Soriano

text: Vakituisesti Bruno nousi Villarrealin edustusjoukkuemiehistöön kaudella 2007–2008, jonka päätteeksi joukkue saavutti sarjan toisen sijan. Kahden ensimmäisen kauden ajan hän sai maltillisesti vastuuta, mutta kaudella 2009–2010 hän syrjäytti uruguaylaisen Sebastián Egurenin, tuplasi edelliskausien peliminuuttinsa ja pelasi yhteensä 33 sarjaottelussa. Hän pelasi kauden aikana myös 100. virallisen ottelunsa Villarrealissa.


title: Bruno Soriano

text: Bruno debytoi Espanjan maajoukkueessa ystävyysottelussa Meksikoa vastaan 11. elokuuta 2010.


title: Bt-toksiinit

text: Bt-toksiinit ovat bakteerimyrkkyjä, joita valmistaa "Bacillus thuringiensis" -bakteeri (Bt). Bt-toksiinit ovat myrkyllisiä hyönteisille, minkä takia Bt-geenisiirroilla on voitu valmistaa hyönteisresistenttejä kasveja. Yksi esimerkki näistä on maissikoisaa kestävä maissilajike. Bt-toksiinien toksiset ominaisuudet tunnettiin jo 1960-luvulla.


title: Bt-toksiinit

text: Bt:n myrkkyjä ovat δ-endotoksiinit kuten "cry1Ab". Ne ovat myrkyllisiä kovakuoriaisille, kaksisiipisille ja perhosille. Bt-myrkky on kiteinen proteiini, joka hyönteisen elimistössä hajoaa ja imeytyy, niin että elimistöön päätyy pienempiä, liukoisempia kiteitä, jotka vahingoittavat epiteeliä ja aiheuttavat tulehdusta, nälkiintymisen ja kuoleman hyönteiselle.


title: Artur Aivazjan

text: Artur Aivazjan (, s. 14. tammikuuta 1973 Jerevan) on ukrainalainen kivääriampuja ja olympiavoittaja.


title: Artur Aivazjan

text: Aivazjan saavutti Pekingin olympialaisissa 2008 50 m pienoiskiväärin makuussa olympiakultaa ja oli 10 m ilmakiväärissä 21. Lisäksi hän on voittanut kuusi MM-joukkuemitalia.


title: Painonnosto kesäolympialaisissa 1896 – kahden käden painonnosto

text: Miesten kahden käden painonnosto oli toinen laji kahdesta painonnostolajista kesäolympialaisissa 1896. Kilpailu kilpailtiin 7. huhtikuuta 1896, Ateenan Panathinaïkó-stadionilla. Jokainen nostaja sai kolme nostoyritystä. Kolme parasta tulosta saaneet saivat kolme lisäyritystä. Nostotyyli oli samankaltainen nykyisen työntötyylin kanssa. Kilpailun voitti tanskalainen Viggo Jensen.


title: Diego Godín

text: Diego Roberto Godín Leal (s. 16. helmikuuta 1986 Rosario, Uruguay) on uruguaylainen jalkapalloilija, joka edustaa Espanjan Primera Divisiónissa pelaavaa Atlético Madridia. Hän on pelipaikaltaan keskuspuolustaja.


title: Diego Godín

text: Godín aloitti ammattilaisuransa Cerrosta, josta hän siirtyi 20-vuotiaana kotimaansa suurseura Nacionaliin. Hän nousi nopeasti joukkueen kapteeniksi ammattimaisuutensa ja kypsyytensä johdosta.


title: Diego Godín

text: Elokuussa 2007 hän teki viisivuotisen sopimuksen espanjalaisseura Villarrealin kanssa. Hän teki ensimmäisen maalinsa joukkueessa jo toisessa ottelussaan 7. lokakuuta 2007 Osasunaan. Saapumisensa jälkeen hän onnistui vakiinnuttamaan pelipaikkansa topparipari Gonzalo Rodríguezin rinnalla puolustuksen keskustassa. Hän oli kolmen pelaamansa kauden aikana joukkueen puolustuksen luottopelaajia, otteluita tilille kertyi 91 ja niissä maaleja yhteensä neljä.


title: Diego Godín

text: 4. elokuuta 2010 Godín siirtyi Atlético Madridiin viisivuotisella sopimuksella. Hänestä maksettiin 8 miljoonan euron siirtokorvaus.


title: Diego Godín

text: Godín teki ensiesiintymisensä Uruguayn maajoukkueessa 19-vuotiaana ystävyysottelussa Meksikoa vastaan. Hän oli mukana Uruguayn joukkueessa vuoden 2007 Copa Américassa.


title: Diego Godín

text: Hänet valittiin myös kolme vuotta myöhemmin vuoden 2010 MM-kilpailuihin osallistuvaan ryhmään. Joukkue eteni kilpailuissa aina välieriin saakka, jossa se hävisi Alankomaille. Pronssiottelussa joukkue kohtasi Saksan, jolle se hävisi numeroin 2–3 ja jäi näin lopulta neljänneksi.


title: Olli Aro

text: Olavi Aimo Aarre (Olli) Aro (29. heinäkuuta 1920 Köyliö – 24. elokuuta 1968 Helsinki) oli suomalainen kirjailija.


title: Olli Aro

text: Olli Aro tuli ylioppilaaksi vuonna 1941 ja suoritti valtiotieteen kandidaatin tutkinnon vuonna 1948. Hän osallistui talvi- ja jatkosotaan haavoittuen kahdesti, suoritti Kadettikoulun vuosina 1943−1944 ja erosi puolustusvoimien palveluksesta luutnanttina vuonna 1945.


title: Olli Aro

text: Aro työskenteli Helsingin yliopiston notaarina, Virkamiesliiton hallituksen sihteerinä, sekä Ylioppilastuki ry:n ja Tapaturmantorjunta ry:n toiminnanjohtajana. Helsingin olympialaisten aikana Aro toimi kisajoukkueiden vastaanottopäällikkönä.


title: Olli Aro

text: Olli Aro sairastui polioon vuonna 1954 ja joutui viettämään lopun elämänsä halvaantuneena.


title: Olli Aro

text: Olli Aron puoliso vuodesta 1948 oli toimittaja ja kansanedustaja, filosofian maisteri Pirkko Aro.


title: Kulomäen koulu

text:
Kulomäen koulu, hallinnollisesti Vierumäen koulun Kulomäen opetuspiste on alakoulu Vantaan kaupungin Korson kaupunginosan Kulomäen asuinalueella. Koulu yhdistettiin Vierumäen kouluun syyslukukaudesta 2014 alkaen,
Koulussa opiskeli aiemmin noin 150 oppilasta vuosiluokilla 1–5. Koulurakennuksia oli kolme; pääkoulu ja (pihalla) kaksi paviljonkia. Osa koulunkäynnin aloittavista oppilaista oli käynyt esikoulunsa viereisessä Kulomäen päiväkodissa, jonka Vantaan kaupunki sulki kesällä 2014. Viidenneltä luokalta siirryttiin tavallisesti Korson kouluun.


title: Kulomäen koulu

text: Kulomäen koulurakennus on valmistunut 1981.


title: Artag

text: Artoces oli Iberian (nykyisen Georgian) kuningas vuosina 78–63 eaa. Hänestä kerrotaan kolmatta Mithridateen sotaa käsittelevissä antiikin lähteissä (Appianus, "Bell. Mithr." 103, 117; Dio Cassius 37.1-2; Eutropius 6.14 [Artaces]; Festus 16; Orosius 6.4.8) ja hänet on liitetty keskiaikaisten georgialaisten kronikoiden nimiin Artag () tai Arik ().


title: Artag

text: Georgialaisen historiallisen perinteen mukaan hän oli Artašesiani-dynastian kuningas Aršak I:n poika ja seuraaja. Keskiaikainen georgialainen kertomus hänen valtakaudestaan on lyhyt ja keskittyy hänen valtakuntansa tuhoon iranilaisten käsissä, kun taas ajallisesti läheisemmät klassiset lähteet sisältävät yksityiskohtaisen kuvauksen hänen sodastaan Roomaa vastaan Mithridates VI:n ja Tigranes II:n puolella.


title: Artag

text: Artag huolestui Rooman miehityksestä viereisessä Albanian valtakunnassa ja lupasi roomalaisille rauhaa ja ystävyyttä. Roomalainen komentaja Pompeius sai kuitenkin tietää hänen varustautuvan salaa sotaan hyökätäkseen roomalaisia vastaan heidän marssiessaan Kaukasuksen solien läpi. Pompeius hyökkäsi maaliskuussa 65 eaa. Iberian linnoituksiin Harmozicassa ja Seusamorassa ennen lähtöään Mithridateen perään. Artag yllättyi hyökkäyksestä, poltti nopeasti Kura-joen ylittävän sillan ja vetäytyi syvemmälle metsien peittämään valtakuntaansa. Pompeius miehitti linnoitukset ja ylitti joen, mutta Iberian armeija taisteli raivokkaasti häntä vastaan. Lopulta roomalaiset kuitenkin saavuttivat voiton: kun Artag näki Pompeiuksen ylittävän myös Pelorus-joen hän antautui ja lähetti lapsensa panttivangeiksi.


title: Candida

text: Candida on hiivojen suku. Sukuun kuuluvat hiivat voivat aiheuttaa esimerkiksi sieni-infektion.


title: Zuzana Štefečeková

text: Zuzana Štefečeková (s. 15. tammikuuta 1984 Nitra, Tšekkoslovakia) on slovakialainen haulikkoampuja ja olympiamitalisti.


title: Zuzana Štefečeková

text: Zuzana Štefečeková on saavuttanut olympialaisissa Pekingissä 2008 ja Lontoossa 2012 hopeaa trapissa. Lisäksi hän on saavuttanut MM-kilpailuissa pronssia naisten sarjassa Nikosiassa 2003 ja tyttöjen sarjassa Lahdessa 2002.


title: Katekoli-O-metyylitransferaasi

text: Katekoli-O-metyylitransferaasientsyymi eli COMT on entsyymi, jonka tehtävänä on estää hermosolujen impulssien kulkemista. Entsyymi toimii lisäämällä hermoimpulssien välittäjäaineisiin metyyliryhmän.


title: Diastrofinen dysplasia

text: Diastrofinen dysplasia on perinnöllinen sairaus, jonka oireisiin kuuluvat lyhyet jalat, nivelten epämuodostuneisuus sekä jäykistyminen. Joskus sairauteen liittyy myös suulakihalkio ja pieni alaleuka. Diastrofinen dyslapsia periytyy resessiivisesti, ja se kuuluu suomalaiseen tautiperintöön.


title: Viherharakka

text: Viherharakka ("Cissa chinensis") on varisten heimoon ja viherharakoiden sukuun kuuluva lintulaji.


title: Viherharakka

text: Viherharakka on nimensä mukaisesti suurimmaksi osaksi vihreä. Siivet ovat punaruskeat, päässä on tumma raita. Nokka, jalat ja silmänympärys ovat punaiset. Viherharakka kasvaa 37-39 senttimetrin pituiseksi ja noin 120 gramman painoiseksi.


title: Viherharakka

text: Viherharakka elää Aasiassa. Sitä tavataan Intian, Kiinan, Malesian, Borneon ja Sumatran alueella. Se elää metsissä, ja rakentaa pesänsä useimmiten bambuihin, puihin tai köynnösten sekaan.


title: Viherharakka

text: Viherharakka etsii ravintoa niin maasta kuin puistakin. Se syö hyönteisiä, pieniä matelijoita, lintujen poikasia ja munia, marjoja ja hedelmiä.


title: Viherharakka

text: Pesintäaikana viherharakat pysyttelevät piilossa. Naaras munii 3-7 munaa tammi- ja huhtikuun välisenä aikana.


title: Diplokokki

text: Diplokokki on kokkibakteeri, joka esiintyy pareittain. Nimitys diplokokki juontuu sanoista "diplo", joka tarkoittaa kaksinkertaista, sekä "coccus", joka merkitsee marjaa. Marjan mukaan tuleva nimitys perustuu batkeerin pyöreyteen. Aiemmin termillä "Diplococcus" on tarkoitettu erästä bakteerisukua, mutta nykyisin nimitys tarkoittaa yksin omaan bakteeria.


title: Joensuu (Käkisalmen mlk)

text: Joensuu (v:sta 1948 ) on kylä Norsjoen kylähallintoasutuksen alueella Käkisalmen piirissä Leningradin alueella Venäjällä. Joensuu kuului Suomen Neuvostoliitolle luovuttamaan Karjalaan ja se oli Suomelle kuuluessaan osa Käkisalmen maalaiskuntaa.


title: Joensuu (Käkisalmen mlk)

text: Joensuu sijaitsee Vuoksen pohjoiseen laskuhaaraan kuuluvan Käkisalmenselän itärannalla aivan Käkisalmen kaupungin lounaispuolella. Joensuus rajoittui lännessä Käkisalmenselän toisella puolella oleviin Hirvisaaren ja Suotniemen kyliin, pohjoisessa Käkisalmen kaupunkiin, idässä Tenkalahden ja Norsjoen kyliin, etelässä Alapuustin kylään ja siihen kuuluneeseen Ostamoon sekä Räisälän kunnan Särkisalon kylään. Joensuun kylän länsi- ja pohjoisrajaa huuhtelivat Käkisalmenselän vedet ja kylään kuului mannerosan lisäksi myös saaria Käkisalmenselältä, kuten Palosaari ja Liersaari. Kylän itäosassa puolestaan oli Ostamojärvi ja eteläosassa Takkisensuo. Kylään kuului myös Käkisalmen kaupungin luoteisreunassa oleva Suosaaren erillisalue.


title: Joensuu (Käkisalmen mlk)

text: Vuonna 1920 Joensuussa oli 183 asukasta. Vuonna 1939 asukkaita oli puolestaan 284. Joensuun asutus oli levittytynyt hajalleen kylän länsi- ja pohjoisosaan. Nykyisin kylän asutus on keskittynyt kylän pohjoisosaan Käkisalmen kaupungin välittömään läheisyyteen.


title: Joensuu (Käkisalmen mlk)

text: Ennen talvisotaa Joensuu oli pääasiassa maatalousvaltainen kylä. Kalastusta harjoitettiin lähinnän omaan tarpeeseen. Myös Käkisalmen kaupungissa käytiin töissä. Kylässä oli ollut kaksi kartanoa: Joensuun ja Ampialan kartanot. Käkisalmen maalaiskunta osti Joensuun kartano ja jakoi kartanon maita pienemmiksi tiloiksi. Kartanon päärakennukseen sijoitettiin kunnalliskoti. Kylän itäosan kautta kulki Hiitola-Rautu-rata, mutta kylän alueella ei ollut asemaa tai seisaketta.


title: Joensuu (Käkisalmen mlk)

text: Talvisodan alussa kylästä evakuoitiin alaikäiset lapset äiteineen. Muu väestö evakuoitiin rauhan tultua, kun selvisi että Käkisalmen maalaiskunta kuului luovutettaviin alueisiin. Jatkosodan aikana asukkaita palasi koteihinsa, mutta uusi evakuointi oli edessä vuonna 1944.


title: DNA-diagnostiikka

text: DNA-diagnostiikka on sellaisten diagnostisten menetelmien käyttöä, joilla selvitetään tautiin vaikuttavaa geeniä tai geenivirhettä tai tunnistetaan mikrobia.


title: José Luis Abajo

text: José Luis Abajo Gómez (s. 22. kesäkuuta 1978 Madrid, Espanja) on espanjalainen kalpamiekkailija. Hän edustaa Sala de Armas de Madrid -miekkailuseuraa.


title: José Luis Abajo

text: Abajo kuului Espanjan hopeaa voittaneeseen joukkueeseen Torinon MM-kilpailuissa 2006. Vuoden 2008 kesäolympialaisissa Pekingissä hän saavutti henkilökohtaisen pronssin voitettuaan pronssiottelussa Unkarin Gábor Boczkón. Abajon mitali oli Espanjan olympiahistorian sadas.